PressReader - Qishloq Hayoti (Village Life): 2018-07-17 - Ёш оилалар уйли бґлишди\nЁш оилалар уйли бґлишди\nМамлакатимиз ижтимоий ҳаётида фаол иштирок этиб, алоҳида намуна кўрсатаётган ёш оилалар вакилларига узоқ муддатли имтиёзли ипотека кредитлари бериш йўли билан уларнинг уй-жой ва маиший шароитларини янада яхшилаш борасидаги эзгу саъй-ҳаракатлар ёшларнинг турмуш фаровонлигини таъминлашга хизмат қилмоқда.\n2014 йилдан буён вилоятда турли соҳаларда юксак натижаларни қўлга киритган 344 нафар ёшлар уй билан таъминланди.\nКармана тумани Талқоқ маҳалласида 64 та ёш оилага замонавий лойиҳалар асосида бунёд этилган “Ёшлар уйлари” тантанали топширилди.\n– Бу эътибор биз, ёшларни янги-янги марралар сари етакламоқда. Уй-жой масаласи улкан орзуимиз эди. Бугун ушбу орзуимиз ушалди. Оилам билан барча қулайликларга эга замонавий уйда яшаяпмиз, – дейди Ёшлар иттифоқи фаоли Шаҳноза Сулаймонова.\nЎтган бир йил давомида туманда 1411 нафар ёшлар иш билан таъминланди. Уларнинг ташаббусларини қўллаб-қувватлашга 300 миллион сўмдан ортиқ маблағ йўналтирилди.\nШунингдек, 116 нафар ёш тадбиркорга имтиёзли кредит маблағлари ажратилиб, бунинг натижасида 357 та янги иш ўрни яратилди. 450 нафар ёш раҳбар кадрлар захираси шакллантирилиб, масъул лавозимларга тавсия этилди.\nФойдаланишга топширилган ушбу “Ёшлар уйи” ҳам келажак эгалари учун яна бир юксак эътибор ифодасидир. Ўйлаймизки, бу шарт-шароит уларнинг янада куч-ғайрат, шиддат билан иш олиб боришларида муҳим ўрин тутади. Тадбирда вилоят ҳокими Қ.Турсунов иштирок этди.


Минг ойдан яхши кеча - Hidoyat.uz\nАсосий саҳифа Мақолалар Минг ойдан яхши кеча\nЧоп этилди May 28, 2019 Минг ойдан яхши кечаda fikr bildirishni o'chirish\n“Албатта, Биз у (Қуръон)ни Қадр кечасида нозил қилдик. (Эй Муҳаммад,) Қадр кечаси нима эканини Сизга не ҳам англатур?! Қадр кечаси минг ойдан яхшироқдир. У (кеча)да фаришталар ва Руҳ (Жаброил) Парвардигорларининг изни билан (йил давомида қилинадиган) барча ишлар (режаси) билан (осмондан ерга) тушарлар. У (кеча) то тонг отгунича саломатликдир” (Қадр сураси).\nУшбу сура беш оятдан иборат бўлиб, муфассирлар унинг Мадинада нозил бўлганига иттифоқ қилишган.\n“Албатта, Биз у (Қуръон)ни Қадр кечасида нозил қилдик”. Аллоҳ таоло марҳамат қилган: “Рамазон ойи одамлар учун ҳидоят (манбаи) ва тўғри йўл ҳамда ажрим этувчи ҳужжатлардан иборат Қуръон нозил қилинган ойдир” (Бақара сураси, 185-оят), бунга далилдир.\n“(Эй Муҳаммад,) Қадр кечаси нима эканини Сизга не ҳам англатур?! Қадр кечаси минг ойдан яхшироқдир”. Имом Фарро (раҳимаҳуллоҳ) айтади: “Қуръони каримнинг қайси ўрнида “Сизга не ҳам англатур?” деб марҳамат қилинган бўлса, Аллоҳ таоло уни пайғамбарига билдирган.\n“Қадр кечаси минг ойдан яхшироқдир” ояти каримаси билан бу кечанинг фазилати ва улуғлиги билдирилган. Замоннинг фазилати унда кўплаб аҳамиятли воқеалар содир бўлиши туфайлидир. Бу тунда ўхшаши минг ойда ҳам топилмайдиган кўпгина яхшилик улашилади. Валлоҳу аълам.\nМуфассирлар оятни бундай тафсир қилишган: “Яъни, бу кечада қилинган амал бошқа минг ойда қилинадиган амалдан яхшироқдир”.\nИмом Молик “Муватто”да бундай ёзади: “Мен ишончли кишиларнинг бундай деганларини эшитдим: “Расулуллоҳ (соллаллоҳу алайҳи ва саллам)га олдинги умматларнинг умри кўрсатилди. Бошқалар узун умрлари давомида қилган амалларига умматлари қисқа ҳаётлари билан ета олмайдигандек туюлди. Шунда Аллоҳ таоло у зотга Қадр кечасини берди ва уни минг ойдан яхшироқ қилди”.\n“У (кеча)да фаришталар ва Руҳ (Жаброил) Парвардигорларининг изни билан (йил давомида қилинадиган) барча ишлар (режаси) билан (осмондан ерга) тушарлар. У (кеча) то тонг отгунича саломатликдир”. Фаришталар ер юзига тушадилар, тонг отгунича одамларнинг қилган дуоларига омин деб турадилар. Имом Қуртубийга кўра, оят шу маънони англатади.\nИбн Аббос (розияллоҳу анҳу) оятни бундай тафсир қилган: “Унда” яъни, Қадр кечасида “Парвардигорларининг изни билан” яъни, амри билан барча ишлар (режаси) билан (осмондан ерга) тушарлар яъни, Аллоҳ таоло тақдир қилиб, бу йилдан келгуси йилгача бўлишини ҳукм қилган ишлар ҳақидаги тегишли вазифалар билан ерга тушишади.\nМуфассир Имом Розий (раҳимаҳуллоҳ)га кўра, Қадр кечасида ерга тушган фаришталар ҳар бир мўмин одамга салом беришади. Бу тонг отгунича давом этади.\nНофеъ ва бошқалардан ривоят қилинишича, Қадр кечаси тўлалигича саломатлик ва яхшилик кечасидир, унда тонг отгунича бирор бир ёмонлик бўлмайди.\nБу кеча шайтон мўмин ва мўминага зарар етказа олмайдиган саломатлик кечасидир.\nҚадрнинг айнан қайси кечада экани хусусида уламолар турли фикрларни билдирганлар. Кўпчилиги, Рамазоннинг йигирма еттинчи кечаси Қадрдир. Чунки Зир ибн Ҳубайш айтади: «Мен Убай ибн Каъб (розияллоҳу анҳу)га: “Биродарингиз Абдуллоҳ ибн Масъуд (розияллоҳу анҳу): “Ким бир йил давомида (кечалари) намоз ўқиса, Қадр кечасини топади”, дейди», дедим. Убай ибн Каъб (розияллоҳу анҳу): “Аллоҳ Абу Абдураҳмон (Ибн Масъуд)ни кечирсин, у Қадр кечасини Рамазон ойининг охирги ўн кунида эканини ва унинг йигирма еттинчи кеча бўлишини билади. Аммо у одамларнинг бунга ишониб (шу билан кифояланиб) қолишларини истамаган”. Кейинроқ, ўша кечанинг йигирма еттинчи кеча эканини таъкидлаган. Мен: “Эй Абул Мунзир (Убай ибн Каъб), нимага асосланиб бундай деяпсиз?” деб сўраганимда, у бундай жавоб берди: “Буни Расулуллоҳ (соллаллоҳу алайҳи ва саллам)нинг бизга берган хабарларига ёки билдирган аломатларига асосланиб айтяпман, ўша куни қуёш кўзни қамаштирмайдиган нур сочади” (Имом Термизий ривояти).\nУ кечанинг тонгида қуёш кўзни қамаштирмайдиган даражада нур сочади. Пайғамбаримиз (алайҳиссалом) бу ҳақда бундай деганлар: “У кеча ойдин ва ёқимлидир, иссиқ ҳам, совуқ ҳам бўлмайди. Унинг тонгида қуёш кўзни қамаштирмайдиган нур сочади” (Имом Табароний ривояти).\nҚадр кечасининг фазилати борасида Аллоҳ таолонинг “Минг ойдан яхшироқдир”, деб марҳамат қилганининг ўзи етарли. Бу борада Расулуллоҳ (соллаллоҳу алайҳи ва саллам) бундай деганлар: “Ким Қадр кечасини (мукофотига) ишониб, (савобини) умид қилиб, намоз ўқиш билан ўтказса, унинг ўтмишдаги (кичик) гуноҳлари кечирилади” (Имом Бухорий ва Имом Муслим ривояти).\nПайғамбаримиз (алайҳиссалом) яна бундай марҳамат қилганлар: “Кимки Қадр кечасида шом ва хуфтон намозларини жамоат билан бирга ўқиса, у аниқ ўша кечадан насибасини олибди” (Имом Байҳақий ривояти).\nОйша (розияллоҳу анҳо) Расулуллоҳ (соллаллоҳу алайҳи ва саллам)дан сўрадилар: “Ё Расулуллоҳ, агар мен Қадр кечасига етишсам, нима деб дуо қилай?” Расулуллоҳ (соллаллоҳу алайҳи ва саллам) жавоб бердилар: “Ё Аллоҳ, Сен ҳақиқатда гуноҳларни кечирувчисан, кечиришни яхши кўрасан, менинг гуноҳларимни кечир”, деб дуо қилинг (Имом Термизий ривояти).


ШУҲРАТ ҒАНИЕВ: Фарғона вилоятида 12600 та захира жой тайёрланди. – Telegraph\nШУҲРАТ ҒАНИЕВ: Фарғона вилоятида 12600 та захира жой тайёрланди.\nФарғона вилоятидаги сиҳатгоҳлар тиббиёт талабларига жавоб бериши нуқтаи назаридан сараланиб уларда коронавирусга чалинганлар, улар билан алоқада бўлганлар учун 3000 та захира жой тайёрлангани ҳақида аввал хабар берган эдик.\n- 1 августга қадар 12 600 та захира жой тайёрлашни режа қилиб олгандик, -деди вилоят ҳокими Шуҳрат Ғаниев. – Бу вазифа адо этилмоқда. Бунинг учун вилоятдаги хусусий шифохоналар ҳам жалб этилди. Мана бу янги қуриб битказилган тиббиёт шифохонасининг ўзида даволаш учун 70 та барча шароитларга эга жой мавжуд.\nФарғона шаҳри марказида қад ростлаган 3 қаватли шифохонада диагностика, таҳлил лабараториялари, видеомулоқот учун онлайн конференция заллари ҳам мавжуд. У тўлиғича эхтимолий эхтиёжни қоплаш учун захирага олинди.\n- Вилоятдаги 14 та катта спорт залларида ҳам қайта мослаштириш ишлари якунланяпти. Биргина Фарғона шаҳридаги 8 та спорт саройларида бемор ёки улар билан алоқада бўлганлар учун бир неча минг заҳира жой ҳозирланди, -дейди коронавирусга қарши кураш вилоят штаби раҳбари, ҳоким ўринбосари Файзулло Қосимов.\nФарғона шаҳридаги Олимпиа заҳиралари коллежининг бир неча спорт заллари бугун хона-хоналарга бўлинган. Ҳар бир хонага кароват, санитария эҳтиёж хонаси, тиббий жиҳозлар ўрнатилган. Шу ернинг ўзига 500 та кислород концентратори ва шунча ИВЛ аппаратлари олиб келинди.\nҚўқон шаҳридаги 1-болалар спорт мактаби залида ҳам бемор ёки гумонланганлар учун шу каби хона-жойларни кўрасиз. Қурувчилар қўли-қўлига тегмайди. Зум ўтмай талабга жавоб берадиган ичида санитария хонаси, тиббий жихозлар билан таъминланган жойлар қад ростлаяпти.\n- Шу ернинг ўзида 600 та, Қўқон шаҳридаги 4 та спорт залларида жами 2000 та бемор учун заҳира жой тайёрланяпти,- дейди вилоят Маҳалла ва оилани қўллаб-қувватлаш бошқармаси бошлиғи Саидмурод Аминжонов. – Шуни алоҳида таъкидламоқчиманки, барча ҳаражатлар вилоят бюджетининг ошириб бажарилган қисмидаги маблағ ҳисобидан қопланмоқда.\nКоронавирус юқтирганлар мамлакатимизда кундан-кун кўпайиб боряпти. Тўғри улар сони Фарғона вилоятида нисбатан оз. Лекин бу ҳотиржамликка асос бўлолмайди. Айни чоқда вилоятда амалга оширилаётган бу каби ишлар ҳавотирланишга ҳам ўрин йўқлигини билдиради. Шундай бўлсада, бу вирусни юқтирмаслик учун шифокор, мутахассислар тавсияларига қатъий риоя қилайлик!\nФарғона вилоят ҳокимлиги Ахборот хизмати


ИНСОН САЛОМАТЛИГИ — ЖАМИЯТ БОЙЛИГИ — Марғилон ҳақиқати\nИНСОН САЛОМАТЛИГИ — ЖАМИЯТ БОЙЛИГИ\nИнсон саломатлиги жамият бойлигидир. Халқи жисмонан бақувват, руҳан соғлом давлат қудратли ва барқарор ривожланиш йўлидан асло оғишмайди. Зеро, ўзгариш ва ислоҳотлар натижаси ҳаётда тез акс этадиган, муҳим соҳалардан бири – бу соғлиқни сақлаш тизимидир. Ҳаёт давом этар экан, тиббий хизматга ҳар куни, ҳар лаҳзада эҳтиёж туғилади. Шифокорга мурожаат этган беморга ўз вақтида сифатли тиббий хизмат кўрсатилса, бемор оёққа туриб, оиласи бағрига қайтса, нур устига аъло нурдир.\nМамлакатимиз тиббиёт тизимида амалга оширилаётган туб ислоҳотлар, янгиланиш ва ўзгаришлар моҳиятида ҳам инсон манфаатларини ҳимоя қилиш ва беморларга кўрсатилаётган тиббий хизматлар сифатини янада юксалтириш масалалари мужассамдир.\nМуҳтарам Президентимиз ўз Мурожаатномасида мамлакатимизда истиқомат қилаётган ҳар бир фуқаронинг тиббий саломатлигини мустаҳкамлаш, улар ўртасида тиббий маданиятни шакллантириш давлат сиёсатининг устувор йўналишларидан бирига айланганлигини, бироқ, сўнгги вақтларда олиб борилаётган саъй ҳаракатларга қарамасдан, ҳамон жойларда камчилик ва муаммолар сақланиб қолаётганлигини таъ-\nкидлаб, ҳудудлар аҳолиси учун қулай бўлган, сифатли ва замонавий тиббий ёрдам кўрсатиш ҳақида ўз таклифларини билдириб ўтди.\nАйни вақтда хусусий тиббиётни жадал ривожлантириш учун хорижий инвесторларни жалб этиш ва чет эллик мутахассисларнинг мамлакатимизда доимий фаолият юритишини таъминлашга қаратилган ишларни янада кучайтириш, аҳолини арзон ва сифатли дори-дармон воситалари билан таъминлаш уларни қийнаётган муаммоларни бартараф этиш зарурлигини эътироф этиб, бу масалаларни ҳал этиш мақсадида яқин вақт ичида аҳолини арзон ва сифатли дори воситалари билан таъминлайдиган 2 мингта ижтимоий дорихона қурилиб, фойдаланишга топширилиши назарда тутилаётганини қайд этди.\nЗотан, бугун беморларга, аҳоли мурожаатларига эътибор кучайди, шифокорларнинг касбий масъулиятлари ортди. Улар орасида Гиппократ қасамёдига содиқ, ўз беморларига хушфеъллик ва очиқ чеҳра билан хизмат кўрсатадиган, беморга ўз яқинларига қарагандек меҳр билан боқадиган фидоийлар сафи тобора ортиб бормоқда.\nшаҳар кўп тармоқли марказий поликлиникаси терапевт шифокори.


Самарқандда 27 август куни ўтган “Шарқ тароналари” фестивали арафасида дайди итлар ва мушукларнинг оммавий ўлдирилиши жамоатчилик норозилигига сабаб бўлди.\n“Кеча кечқурун менинг итимни ваҳшийларча ўлдиришди. Уларни ҳайвон деб аташ ҳайвонлар учун ҳақоратли. Одаммас улар”, дея ёзди фейсбук юзери Алика Абдуллаева.\nУнинг ёзишича, шаҳарга дабдабали байрам тусини бериш учун Самарқандни дайди итлардан тозалашга буйруқ беришган. Маҳаллалар бўйлаб рейд ўтказишган. Итларни қутуришга қарши эмлаш баҳонасида уйма-уй юришган.\n“Кимдир рози бўлди, кимдир йўқ. Рози бўлганлар итларидан айрилишди. Улар қаерда ит ҳургани эшитилса, девордан заҳарланган сосиска ирғитишди. Шундай қилиб, менинг итимни ва қўшниларимизнинг итларини ўлдиришди”, дея эслайди Алика итларга қилинган ёвузликлар ҳақида.\nУ ўз постида, шунингдек, заҳарланган ити ўлими даҳшатини тасвирлайди:\n“Кучугим чийиллаб, ақлдан озган алфозда чопиб уйга кирди. Кейин чарх уриб айлана бошлади. Мен нима бўлганини дарров англай олмадим. Унинг бутун ички аъзолари бир лаҳзада тўкилиб бўлган эди. У чеккан изтиробни тасвирлаш қийин. Оғир азоб ва галлюцинация. Кейин у йиқилди, талваса бошланди. Ва ажали етди…”.\nБир гуруҳ жамоатчилик фаоллари 31 август куни сиёсий таҳлилчи Алишер Илҳомов ташаббуси билан халқ таълими вазири Шерзод Шерматовга болаларни ҳайвонотга меҳр-шафқат руҳида тарбиялаш юзасидан петиция мурожаати йўллашди.\n“Бу йилги фестиваль тарихга нафақат айни ноинсоний ва ҳаддан ташқари шафқатсиз акция билан кирди. Энг муҳими, болалар бу акция гувоҳи бўлишди”, дейилади, жумладан, мурожаатда.\nТаълим вазирига дайди уй ҳайвонларининг ўлдирилиши болаларга қандай таъсир этиши, бу ҳолатга Халқ таълими вазирлиги жавобгар экани, шунингдек, ҳали ҳам “вазиятни тузатиш” мумкинлиги билдирилди.\nШу билан бирга, петиция ташаббусчилари вазирликка мактаб ўқувчилари иштирокида жониворларни асраш, уларга бошпана бериш юзасидан тадбирлар, танловлар ўтказиш, бу тадбирларга ҳомийлар ёрдамини жалб этишни таклиф қилишди.\nМурожаатни эмейл ва мессенжер орқали жўнатганини билдирган Алишер Илҳомов 2 сентябрь куни вазирнинг жавоб хатини олганини маълум қилди.\nИлҳомов вазирлик ўз хатида фактларни инкор этмаганини, энг муҳими, умидлантирувчи жавоб бўлгани, дайди уй ҳайвонлари учун тирик бурчаклар, бошпаналар ташкил қилишга хайрихоҳлик билдирилганини айтди.\nДавлат мулозимининг тезгина жавобидан руҳланган Алишер Илҳомов ўз тарафдорларига халқ таълими вазири Шерматовга аниқ таклифлардан иборат иккинчи мурожаатини ҳозирлаганини маълум қилди.\ndata-title="“Шарқ тароналари” фестивали арафасида дайди итларнинг ўлдирилиши жамоатчиликни шокка солди" data-description="<!-- wp:paragraph --> <p>Самарқандда 27 август куни ўтган “Шарқ тароналари” фестивали арафасида дайди итлар ва мушукларнинг оммавий ўлдирилиши жамоатчилик норозилигига ..." data-image="https://eltuz.com/wp-content/uploads/2019/09/rasm42629.jpg" data-url="https://eltuz.com/asosiy-mavzular/211223/" data-services="facebook,odnoklassniki,twitter,telegram" data-counter="ig">


АҚШда «Мавлиди Набий» нишонламоқда\n- октябрь. 29, 2021\nХьюстон (АҚШ) даги масжидлар ва Ислом билим юртларида «Мавлиди Набий»ни нишонланмоқда. Тадбир доирасида Шайх Мансур Али Ризвий 24 октябръ, якшанба куни Масжидул-Расул масжидида нутқ сўзлади. Шайх ўз нутқида Пайғамбаримиз Муҳаммад соллаллоҳу алайҳи ва салламнинг ҳаётларидан мисоллар келтирди.\nIslam.ru хабарига кўра, шунингдек, якшанба куни болалар учун Расулуллоҳнинг туғилган кунига бағишланган тадбир бўлиб ўтди. Ризвийнинг айтишича, яқинда бир йиллик COVID-19 чекловларидан сўнг очилган масжид аста-секин ишга қайтмоқда.\nХьюстондаги бошқа Ислом муассасалари ҳам Пайғамбаримиз Муҳаммад соллаллоҳу алайҳи ва салламнинг туғилган кунларини нишонлайдилар.\n22 октябръ куни Масжид ал-собирин масжидида "Билгувчи ва меҳрибон Пайғамбар Муҳаммад" номли маъруза бўлиб ўтди. 24 октябръ куни Шугар Ленд шаҳридаги Даъвати-Ислом мактабида талабалар ва уларнинг оилалари учун мавлид ўтказилди.\nНиҳоят, Хьюстондаги Иброҳим маркази Раби-ул-аввал ойи шарафига 30 октябр, шанба куни соат 19:00 да "Расулуллоҳни севганлар байрами" деб номланган тадбир ўтказади. Тадбирда бир неча нотиқлар, жумладан, Имом Холис Рашод, нашид ижрочилари Усмон Эймс ва Maрлон Алтанлар иштирок этишади.\nMore in this category: « Тилла сувида ёзилган Қуръон кимошди савдога қўйилади\tОксфорд Ислом тадқиқотлар маркази директори Фарҳан Низомий: "Ҳамкорлик алоқаларимизни янада кучайтирамиз" »


Ўзбекистоннинг Жаҳон савдо ташкилотига аъзо бўлиши нега кечикмоқда? — Экспертлар жавоб берди\nЯпония ва Жанубий Кореяда фаолият юритаётган ўзбекистонлик мутахассислар Kun.uz мухбири билан суҳбатда Ўзбекистоннинг Жаҳон савдо ташкилотига аъзо бўлишининг афзалликлари ва салбий жиҳатларини таҳлил қилиб беришди.\n– Валижон, Ўзбекистоннинг Жаҳон савдо ташкилотига аъзо бўлиши анча олдин эълон қилинган эди. Бу жараён нима учун кечикиб кетди, деб ўйлайсиз? Ташкилотга аъзо бўлиш талаблари юқори бўлгани учун Ўзбекистон буни бажара олмаяптими ёки масаланинг бошқа омиллари борми, сизнингча?\n— Бугунги кун учун жуда долзарб бўлган ва жавоби ўзимизни ҳам қизиқтираётган савол бердингиз. Одатда илмий ишлар қилинаётганда бир давлатнинг ҳолатини ўрганиш учун шу давлатга ўхшаган бошқа бир давлатнинг ҳолати ўрганилса, бу давлатга ҳам татбиқ қилиш мумкин бўлади. Нега Қозоғистоннинг Жаҳон савдо ташкилотига қўшилиши учун 19 йил кетди, деган саволни қўйиб, илмий иш қилганимда баъзи бир сабаблар юзага чиқди ва шу сабабларни ҳозир Ўзбекистон учун ҳам кўрсатиш мумкин.\nБиринчи сабаб, биласиз, 1994 йили Ўзбекистон ЖСТга аъзо бўламан деб ариза берган. 1996 йили Қозоғистон ва Қирғизистон ариза берган. 1998 йилда — атиги икки йил ичида Қирғизистон ЖСТ чиптасини қўлга киритди. 1998 йилда рублнинг қадрсизланиши кузатилган. Осиё, айниқса, Шарқий Осиё — Корея томонларда катта молиявий инқироз бўлган. Шуларнинг натижасида, ҳаммаси йиғилиб-йиғилиб, айнан Қирғизистон ЖСТга аъзо бўлгандан кейин қандайдир бир ёмон иқтисодий натижаларга олиб келгандек бўлиб қолди. Яъни, Қирғизистон бу ташкилотдан кўп фойда олмади, деган хулоса барча Ўрта Осиё давлатларида пайдо бўлди.\n1994 йилиёқ ариза топширган учун Ўзбекистон, Тожикистон — ҳаммасининг шашти қайтди. Демак, озгина кутамиз, озгина вақт керак экан, деб ўйлашди. Мана шу вақт, афсуски, Қозоғистон учун 19 йилга тенг бўлди. Ўзбекистон учун эса ҳали ҳам тугагани йўқ. Қирғизистон ЖСТга аъзо бўлди, лекин иқтисодий жиҳатдан гуллаб-яшнаб кетгани йўқ, деган сабаб юзага келди.\nИккинчидан, 2006 йилда Қозоғистон яна аъзо бўламиз деб ўз ҳаракатларини бошлаган. Лекин Россиянинг орзуси Қозоғистонга тўсқинлик қилиб қўйган.\nБу орзу қандай эди? Россиянинг орзуси олдинги совет давлатлари билан биргаликда савдо блокини ҳосил қилиш эди. Ўз ўрнида, Қозоғистон уч томоннинг орасида қолиб кетди. Бир ёқдан асосий савдо шерикларидан бири Хитой, бошқа ёқдан Европа ва тепадан Россия.\nҲозир бизнинг ҳолатимиз худди шундай — қайси бирига аъзо бўлиш керак, деган савол олдимизда турибди. Худди шу нарсани ўша пайтда Қозоғистон ҳам бошдан кечирган. Қайси бирига биринчи аъзо бўламиз? Биринчи Россияни хурсанд қилайликми? Ёки ЖСТга аъзо бўлиб Европани хурсанд қилайликми? Нима бўлган тақдирда ҳам бу ерда Россиянинг кучи устун келди. 2010 йилда ўзининг божхона иттифоқини ташкил қилди. Божхона иттифоқига, биласиз, Беларус, Россия ва Қозоғистон аъзо бўлган. 2010 йилда унга Қирғизистон ва Арманистон ҳам аъзо бўлган.\nКўпчилик ўйлаяпти, биз қандай йўл тутитишимиз керак? 2008 йилда бу нарса бўйича илмий ишлар қилинган. Постсовет давлатлари қайси бирига биринчи аъзо бўлиши керак деган савол билан илмий изланишлар қилинган. Шу илмий ишнинг хулоса қисмида айтиладики, агар божхона иттифоқига аъзо бўлинадиган бўлса, ўз-ўзидан ЖСТга аъзо бўлиш анчагина кечикиб кетади. Нега?\nЧунки Россиянинг орзуси бўлган божхона иттифоқининг жуда кўп қонун-қоидалари ЖСТ қонун-қоидаларига тўғридан тўғри мос эмас. Яъни ўртада конфликтлар жуда ҳам кўп. Шунга қарамай, Қозоғистон ташкилотга аъзо бўлди. Ўша пайтда президентнинг ўзи ҳатто ташкилотга тезроқ аъзо бўлсак, ЖСТга кириш учун яхши бўлади деб, ташаббус билан чиққанди. Лекин божхона ташкилотига аъзо бўлгани бу нарсани яна 5 йилга суриб ташлади – 2010 йилда мақсад қилишган бўлса, 2015 йилдагина аъзо бўлди.\nМана шу ҳолатни Ўзбекистонга ҳам татбиқ қилишимиз мумкин. Ҳозир Россиянинг босимлари бизни кўпроқ ЖСТга эмас, ўзларининг орзуси бўлган Евроосиё иқтисодий иттифоқига аъзо бўлишга ундаяпти. Аввал шунга аъзо бўлсангиз, кейин қолганига аъзо бўлаверасизлар, деяпти. Лекин мен бунга ишонмаган бўлардим. Чунки ЕОИИга аъзо бўлиш худди Қозоғистондек 2-3 йилда ЖСТга аъзо бўламиз деган ниятимизни 5-6 йил, балки 7-8 йилга ҳам суриб ташлаши мумкин. Шундан келиб чиққан ҳолда, биринчи ўринда ЖСТга аъзо бўлиб, кейингина ЕОИИга аъзо бўлиш-бўлмаслик масаласини кўриб чиқсак бўлади. Менимча, аъзо бўлишдан ҳам кўра кўпроқ кузатувчи сифатида кириш, ўртада савдо шартномасини худди Вьетнамга ўхшаб имзолаш мақсадга мувофиқ бўлади.\n— Бизни кузатаётганларнинг кўпчилиги иқтисодиётни чуқур тушунмаслиги мумкин. Уларга соддароқ тушунтириб кетадиган бўлсак, ЖСТга аъзо бўлиш Ўзбекистонга нима беради? Оддий аҳолининг турмуш тарзи ўзгарадими? Маошлар кўтариладими? Ёки харид қуввати яхшиланадими?\nЎзбекистон аҳолисининг кўпчилиги Россияда меҳнат қилади. Уларнинг жуда катта қисми ЖСТ ҳақида етарлича маълумотга эга эмас. Тезроқ ЕОИИга аъзо бўлиб, миграция бўйича муаммолардан халос бўлишса, шунисига хурсанд бўлишади. Шунинг учун қайси ташкилотга аъзолик нима беришига ҳам тўхталиб ўтсангиз.\n— Айни пайтда Ўзбекистон экспортерларининг бир нозик томони бор – бизнинг атрофимиз қуруқлик билан ўралган. Жуда кўп давлатлар денгизга туташ ёки битта давлатни кесиш билан маҳсулот ишлаб чиқарувчилар денгизга чиқиши мумкин. Яъни, улар ўзининг экспорт маҳсулотларини арзонгина дунё бозорига олиб чиқа олади. Бизнинг давлатдагилар эса мана шу жиҳатдан ютқазиб, экспорт бозорига арзон маҳсулотларни таклиф қила олмайди.\nБуни қандай қилиб арзон қилиш мумкин? Биринчи ўринда, логистика харажатларини камайтириш керак. Қандай камайтирсак бўлади? ЖСТга аъзо бўлсак, биринчи ўринда тарифлар камаяди. Тариф камайса, кўпроқ маҳсулот кириб келади. Кўпроқ маҳсулот бу кўпроқ таклиф дегани. Кўпроқ таклиф бу арзонроқ нарх ва кўпроқ товарлар дегани. Мана шу ҳолатда экспортерлар ҳам ютиши мумкин.\nУларга рақобатчилар кириб келяпти-ку, дейишингиз мумкин. Бир нарсани унутмаслигимиз керакки, ЖСТга аъзо бўлиш орқали арзон маҳсулотлар нафақат истеъмолчиларга, балки ишлаб чиқарувчиларга ҳам етказилади. Хомашё энди арзонроқ кириб кела бошлайди. Сиз бирон нарсани илгари 100 долларга олсангиз, эни ўша нарсани 80-70 долларга олишингиз мумкин. Нафақат бозордаги нарсаларнинг арзонлашишига, балки ишлаб чиқарувчилариннг ўзига ҳам маҳсулотнинг таннархини арзонлатиб, дунё бозорида имкониятлар беради.\nБундан ташқари, инвесторларга ҳам «Ўзбекистонга бемалол бораверинглар, энди ислоҳотлар ортга қайтмайди», деган ишонч беради. ЖСТга аъзо бўлганимиздан кейин оладиган нарсаларимиз ҳам бор, берадиган нарсаларимиз ҳам бор. Бу Ўзбекистоннинг инвестицион жозибадорлигини ҳам оширади.\nЯна бир томони бор. ЕОИИга аъзолик меҳнат муҳожирларига имтиёз беради, деган аргумент ўртага ташланади. Лекин шу ўринда мен доим бир нарсани ўйлаб қоламан. Қачонгача биз ишчи бўлиб қолишимиз керак? Ишчиларга имтиёз берилишига рози бўлиб, келажакда яна ишчи бўлиб қолишга рози бўляпмиз.\nБиз ўзимиз кўпроқ ишлаб чиқаришимиз керак. Ўзбекистон аҳолиси ва хомашёси кўп бўлган давлат. ЖСТга аъзо бўлиш орқали кўпроқ инвесторлар келади ва кўпроқ иш ўрни яратилади. Ишлаб чиқарувчилар маҳсулотлари таннархининг камайиши орқали нисбий афзаллигини оширади. Экспорт пайтида турли жанжалларнинг олдини олишга ёрдам беради, чунки ЖСТнинг можароларни ҳал қиладиган қўмитаси бор. Россияга ёки бошқа чет давлатга бориб, ишлаш машаққатларидан қутуламиз.


«Путиннинг қасри» ҳақидаги фильмга Навальнийнинг Германиядаги вилласи тўғрисидаги сюжет билан жавоб берилди - Zamin.uz\n15:23 / 08.02.2021\n«Россия1» телеканали «Путиннинг қасри» ҳақидаги фильмга Навальнийнинг Германиядаги вилласи тўғрисидаги сюжет билан жавоб қилди, деб ёзади Meduza. Кўрсатувда Навальний яшаган уйни тавсифлашда сиёсатчининг «Путиннинг қасри» фильмидаги тавсифлаш усулига тақлид қилинган.\nНавальний Германия жануби-ғарбидаги Шварцвальд тоғларида жойлашган Фрайбург шаҳрининг энг нуфузли туманидаги уйда ижарада турган. Майдони 300 квадрат метрдан ортиқ бўлган икки қаватли вилланинг биринчи қаватида кенг меҳмонхона, иккита диван, телевизор бор. Меҳмонхона яқинида айвонли иккита ётоқхона ҳам бор. Ошхона ва кирхона ҳам биринчи қаватда. Жакузи ва бассейн ҳам бор.\nИккинчи қаватда печка ва каминли меҳмонхона, емак столи жойлашган яна битта меҳмонхона, ошхона, учта ётоқхона, иккита ваннахона бор.\nУшбу виллада яшаш суткасига 530 еврога тушади. Навальний бу ерда қарийб икки ой давомида яшаган. Демак, Фрайбургдаги турар жойнинг ўзига у 30 минг евродан ортиқ пул сарфлаган. Агар бунга «Путиннинг қасри» ҳақидаги фильмни суратга олиш харажатларини қўшса, нарх 1 миллион еврогача чиқади, дейилади сюжетда.\n«Расман ишсиз бўлган блогер кимнинг пулига бу виллани ижарага олиб, фильмни суратга олган?» — деган савол билан якунланади сюжет.\nАввалроқ Алексей Навальнийнинг Коррупцияга қарши кураш фонди томонидан эълон қилинган «Путин учун қурилган қаср» суриштирувида иддао қилинишича, Гелинжик яқинидаги Идокопос бурнидаги Прасковеевка қишлоғида камида 100 миллиард рубллик қаср жойлашган, у Россия президенти учун давлат ва хусусий компаниялар пулларига қурилган. Қаср ФҚХ томонидан қўриқланади, у ер учиш тақиқланган ҳудуд, шунингдек, қасрга денгиз томондан сузиб бориб ҳам бўлмайди, дейилади суриштирувда.\nКейинроқ Россия президенти Владимир Путин Коррупцияга қарши кураш фонди (ККФ) суриштирувида тилга олинган Гелинжикдаги қасрга на у, на унинг қариндошлари эгалик қилишини билдирди. «У ерда менинг мулким сифатида кўрсатилган нарсаларнинг ҳеч бири на менга, на менинг яқин қариндошларимга тегишли эмас ва ҳеч қачон тегишли бўлмаган. Ҳеч қачон», — деди Владимир Путин. “Замин” янгиликларини “Twitter”да кузатиб боринг\n6-05-2021, 13:30, Спорт\nЯнгиликлар » Дунё » «Путиннинг қасри» ҳақидаги фильмга Навальнийнинг Германиядаги вилласи тўғрисидаги сюжет билан жавоб берилди


Ўзбекистон 2022 йилги U-23 Осиё кубоги мезбонлигини қўлга киритди – Газета.uz\nЎзбекистон 2022 йилги U-23 Осиё кубоги мезбонлигини қўлга киритди\n2022 йилда Ўзбекистонда U-23 Осиё чемпионати бўлиб ўтади. Аввал бу мусобақани Хитой ўтказиши керак эди, аммо турли муаммоларга кўра бундан воз кечди.\n22 феврал 2021, 21:40 Жамият Спорт\n2022 йилда Ўзбекистонда 23 ёшгача бўлган спортчилар ўртасида футбол бўйича Осиё чемпионати бўлиб ўтади, дея хабар қилди Ўзбекистон футбол ассоциацияси (ЎФА) матбуот хизмати. Мусобақа 1−19 июнь кунлари бўлиб ўтади.\nЎФА 2022 йилги U-23 Осиё кубоги Ўзбекистонда қабул қилиш бўйича ОФКга сўровнома юборган эди. ЎФА мутахассислари мазкур чемпионатни мамлакатда ўтказиш бўйича тендер жараёнига доир зарурий ҳужжатларни ОФК вакилларига тақдим этди ва кўплаб музокараларни олиб борди, дейилади хабарда.\nОсиё футбол конфедерацияси U-23 Осиё кубоги-2022 беллашувларини Ўзбекистон яшил майдонларида бўлиб ўтишига розилик билдирди.\nДастлаб Хитой ушбу чемпионатни 2023 йилги Осиё кубогига тайёргарлик мусобақаси сифатида ўтказиши керак эди. Бироқ 2020 йил 15 октябрда Хитой футбол ассоциацияси турнир жадвалидаги зиддият, бошқа халқаро тадбирлар олдидан стадион қурилишини якунлаш муддатларидаги муаммолар ва COVID-19 пандемияси келтириб чиқарган хавотирларни ҳисобга олган ҳолда мусобақани бекор қилди.\nAввалроқ, Хитой футбол ассоциацияси 2022 йилда U-23 Осиё чемпионатига мезбонлик қилиш ҳуқуқидан воз кечган ва буни Пекиндаги Қишки Олимпия ўйинларини ташкил этишдаги муаммолар билан изоҳлаган эди.\nЎзбекистон ёшлар терма жамоаси 2018 йилда Хитойда бўлиб ўтган мусобақанинг олтин медаллари соҳиби бўлди. 2020 йилги сўнгги кубокда ўзбекистонлик футболчилар тўртинчи ўринни эгаллашди (Корея Республикаси ғалаба қозонди). Чемпионатнинг ўзи 2013 йилдан бери ҳар икки йилда бир марта ўтказиб келинмоқда.


ФЕРМЕР ТИББИЁТ ТУРИЗМИНИ ЙЎЛГА ҚЎЙМОҚЧИ\nЖараён 25.01.2019 301\nКосон туманида фаолият юритиб келаётган "Муҳаммадиев Шоймардон" фермер хўжалиги 1997 йилда ташкил этилган бўлса, дастлаб ишни пахта ва ғалла етиштиришдан бошлаган, кейинчалик қўшимча тармоқларни ҳам йўлга қўйди. Натижада олинаётган даромад салмоғи ошиб, янада каттароқ ишларни амалга ошириш учун имконият туғилди.\n- Фермер хўжалигимиз тасарруфида 149 гектар суғориладиган ер ҳамда 20 гектар яйлов мавжуд, - дейди хўжалик раҳбари Қосим Шаймардонов. - Сувли ерда асосан пахта ва уруғлик ғалла етиштирамиз. Шу билан бир қаторда, қўшимча тармоқ сифатида чорванинг барча турларини боқишни йўлга қўйганмиз. Минг бошдан ортиқ қўй, эчкимиз бор. Яна 60 қорамол, 12 от, 5 туя парваришлаяпмиз. Йилига қарийб 10 тоннага яқин гўшт, ҳар куни 200 литрга яқин сутни ички бозорга етказиб бераяпмиз. Даромад ҳам шунга яраша. Қолаверса, яқинда хориждан яна 10 бош зотдор мол олиб келиш учун келишувга эришдик. Уларни ўзимизнинг шароитда кўпайтириб, чорвачилик тармоғимизда маҳсулдорликни янада оширмоқчимиз.\nФермернинг таъкидлашича, у ҳозирги кунда хўжалик тасарруфида тиббиёт туризмини йўлга қўйиш ҳаракатида. Зеро, бунинг учун маблағ ҳам, шарт-шароит ҳам, бизнес-режа ҳам тайёр. Фақат керакли ҳужжатларни расмийлаштириб, рухсатнома олса бўлгани.\n- Хўжалигимиз ҳудудида ер тагидан 70 даража иссиқликдаги сув чиқади, - дейди фермер. - Бу сув саломатлик учун жуда ҳам фойдали. Сувнинг шифобахшлиги, таркибида инсон саломатлиги учун жуда кўп минерал моддалар мавжудлиги мутахассислар томонидан ҳам тасдиқланган. Авваллари бу ерга кўпчилик келиб, даво сифатида сувдан фойдаланарди. Кейинчалик қаровсиз ҳолга келиб қолгач, шифо истаб келувчилар сони ҳам камайиб кетган. Боиси, келувчиларнинг ётиши, ҳатто бироз дам олиши учун ҳам ҳеч қандай шароит йўқ. Мана шу ерда замонавий шарт-шароитларга эга сиҳатгоҳ қурмоқчиман. Мамлакатимизнинг турли ҳудудларидан, қўшни давлатлардан келувчилар ҳам сиҳатгоҳда тиббий муолажалар, маъданли сув, қолаверса, туя сути ёрдамида даволаниш имконига эга бўлади. Тўғриси, бу режа аввал ҳам бор эди, лекин ҳужжат ишлари қийинлигини ўйлаб, ҳаракат қилмагандим. Президентимиз томонидан хусусий тиббиётни ривожлантиришга қаратилаётган эътибор мени бу ишни тезроқ амалга оширишга ундамоқда.\nФермер Қосим Шаймардонов билан суҳбатлашар экансиз, ундаги ташаббускорликни кўриб, янги-янги режалари, мақсадларини тинглаб, шижоатига тан бермай илож йўқ.\n- Яна бир режам бор, - дейди у сирли оҳангда. - Келгусида ана шу иссиқ сув ёнидан камида икки гектарлик замонавий иссиқхона ҳам қурмоқчиман. Ер тагидан чиқаётган иссиқ сувни шунчаки қувур орқали ичкаридан олиб ўтсангиз, керакли ҳарорат таъминланади. Шундай имконият бор экан, нега фойдаланмаслигимиз керак?!\nҲа, имкониятлардан унумли фойдаланиш, қўшимча тармоқларни йўлга қўйиш, янги-янги лойиҳаларни амалга ошириш бугунги кун фермерларидан талаб этилаётган устувор вазифа ҳамдир. Ана шу талабларга жавоб берган фермергина юрт тараққиёти, халқ фаровонлигига, аҳоли бандлигига хизмат қилиши тайин. Аксинча, соҳага шунчаки моддий манфаат манбаи сифатида қараган, ишни тўғри йўлга қўя олмаган фермерлар ўзига ҳам, жамиятга ҳам наф келтира олмай, бошқа соҳанинг этагини тутишга мажбур бўлаётгани-да бор гап.


20:43 / 11.04.2019 4956\n30 март куни Қарши шаҳридаги 3-умумий ўрта таълим мактабида Олий Мажлис Қонунчилик палатасидаги Ўзбекистон “Адолат” СДП фракцияси аъзоси Жамшид Пирматовнинг аҳоли вакиллари билан учрашуви бўлиб ўтди, деб ёзади “Адолат” СДП матбуот хизмати.\nХабарда айтилишича, учрашувда шаҳардаги ижтимоий-иқтисодий аҳвол ва маҳаллаларда аҳоли эътирозларига сабаб бўлаётган бир қатор муаммолар билдирилди.\nҚайд этилишича, шаҳардаги 3-умумий ўрта таълим мактаби 1924 йилда ўз фаолиятини бошлаган. Қарши шаҳрининг 2700 йиллигини нишонлаш арафасида “Кўкгумбаз” жоме масжиди ҳудуди кенгайтирилиши муносабати билан мактабнинг эски биноси бузилган. 2006 йилда мазкур таълим муассасаси учун 315 ўринга янги мактаб биноси қуриб фойдаланишга топширилган.\n“Мактаб биноси қувватига ўқувчилар сонининг номутаносиблиги сабабли ҳозирги кунда 315 ўқувчи сонига мўлжалланган мактабда 883 нафар ўқувчи таълим олмоқда. Таълим муассасасида фаоллар зали, маънавият хонаси, меҳнат фани устахонаси, ёшлар иттифоқи етакчиси хонаси, мактаб психологи хонаси, мактаб директори ўринбосарлари ва ўқитувчилари учун хона ва ҳатто болалар учун кутубхона ва ошхона ҳам мавжуд эмас”, дейилади хабарда.\nТаъкидланишича, бугунги кунда мазкур таълим муассасида 96 ўқувчи ўрнига мўлжалланган ўқув блокини қуриш режалаштирилмоқда. Лекин ушбу ўқув блокини қуриш билан таълим муассасасининг ўқувчи ўрнига бўлган муаммоси ҳал этилмайди. Сабаби, мактаб ҳудудига яқин бўлган Маҳмуд Қошғарий кўчасида 3 та кўп қаватли уй фойдаланишга топширилади ва бу уйларга 190 хонадон кўчиб келади. Шунингдек, 2019-2020 ўқув йилида ҳудудда истиқомат қилувчи 90 нафар 7 ёшли болаларнинг бу таълим муассасасига 1-синфга келиши ўқувчи ўрнига бўлган муаммонинг янада ортишига олиб келади.\nУшбу муаммога ечим топиш мақсадида “Адолат” СДП фракцияси аъзоси Жамшид Пирматов 8 апрель куни бош вазир ўринбосари Азиз Абдуҳакимовга депутатлик сўрови юборди.\n“Парламент назорати тўғрисида”ги Ўзбекистон Республикаси Қонунининг 15-моддасига асосан 10 кунлик муддат ичида жавоб берилиши лозим бўлган сўровда Қарши шаҳридаги 3-сонли умумий ўрта таълим мактаби учун бугунги кунда таълим олаётган ўқувчилар сонидан келиб чиқиб қўшимча 420 ўқувчи ўрнига эга бўлган ўқув блокини қуриш масаласини ҳамда мазкур муаммоларни ҳал қилиш бўйича режалаштирилган чора-тадбирлар ҳақида асослантирилган ахборот берилиши сўралган”, дейилади хабарда.


Ўзбекистонликлар ўзларида ишлаб чиқарилган автомобилни сотиб олиш учун йиллаб навбат кутишга мажбур бўлмоқдалар.\nЖорий йилнинг 1 апрелидан бошлаб GM-Ўзбекистон қўшма корхонасида ишлаб чиқарилган автомобиль харидори унинг нархидан камида 3 фоиз миқдорида тўлов тўлашига тўғри келади. Бунга Ўзбекистон, Россия ва Украинада ишлаб чиқарилган автомобилларни автосалонлардан сотиб олмоқчи бўлган шахсларнинг тўловлардан озод бўлиш имтиёзидан маҳрум этилгани ҳақида Ўзбекистон Солиқ кодексининг 324-моддасига киритилган ўзгартиш сабаб бўлди.\nЖорий йилнинг 1 апрелидан бошлаб GM-Uzbekistan қўшма корхонасида ишлаб чиқарилган автомобиль харидорлари унинг нархидан камида уч фоизи миқдорида тўлов тўлаши керак бўлади.\nҲафта бошида Ўзбекистон Россия ва Украинада чиқарилган машиналар импорти учун Республика йўл жамғармасига ундириладиган тўловни қайта жорий қилгани ҳақида Озодлик хабар қилган эди. Машина нархининг камида 3 фоизини ташкил қиладиган тўлов Ўзбекистонда ишлаб чиқарилган автомобилларга ҳам жорий қилинаётгани маълум бўлди.\nАввалги хабарда Ўзбекистон Россия ва Украина автомобиллари импортига акциз тўловларини 2 фоизга туширар экан, машиналар импорти учун Республика йўл жамғармасига ундириладиган тўлов қайта жорий қилингани айтилган эди. Мазкур тўлов 2012 йилда Украина ҳукумати босими остида бекор қилинган эди.\nРеспублика йўл жамғармасига ундирилаётган тўлов автомобилнинг мотор ҳажми ва от кучидаги қувватига кўра белгиланиши айтилмоқда.\nТошкентдаги “Роҳат” автосалонининг ўзини таништирмаган мулозимининг айтишича, ҳозирча уч фоизлик тўлов ҳақида уларга аниқ бир кўрсатма келгани йўқ:\n- Бизларда ҳали бу ҳақда маълумот йўқ. Биз бир йил давомида сотиладиган мошиналарга шартнома қилиб бўлганмиз. Шартномада мошина қимматласа, қўшимча тўланади деган пункти бор. Агар қимматласа, қўшимча тўлайди, шу. Ўзи ҳар йилда мошина нархи ошиб боряпти,- деди автосалон мулозими.\nGM-Ўзбекистон қўшма корхонаси ишлаб чиқараëтган автомобиллар нархи йилдан йилга қимматлаб бормоқда.\n2013 йилнинг июл ойида GM-Ўзбекистоннинг саккиз турдаги машинаси 7,0 фоиздан 28,1 фоизгача қимматлаши тўғрисида Озодлик хабар қилган эди.\n2012 йилнинг 17 майидан Ўзбекистон ички бозорида автомобил нархининг кескин кўтарилиши кузатилди. Ўшанда автомобиллар турига қараб 12 фоиздан 29 фоизгача ошди. “Дамас” автомобили 16 миллион 583 минг сўмдан 21 миллион 400 минг сўмгача, “Матиз” эса 9 миллион сўмдан 12 миллион 841 минг сўмгача қимматлаган эди.\n2010 йилнинг 24 мартидан бошлаб бу корхонада ишлаб чиқарилган автомобиллар нархи турига қараб 10-17 фоизга кўтарилган эди.\nАйни пайтда, Ўзбекистонда ишлаб чиқарилган машиналар ўзбек истеъмолчиларининг ўзлари учун хориждагидан анча қимматроқ нархларда сотилмоқда.


«Халқлар дўстлиги» номи барча жойларда қайта...\n27.04.2018 17:49 1 3162\nТошкентнинг Шайхонтоҳур туманидаги кўча, «Бунёдкор» метро бекати ҳамда «Истиқлол» санъат саройига «Халқлар дўстлиги» номи қайтарилади.\nПрезидент матбуот хизмати томонидан тайёрланган «Шавкат Мирзиёев: вақт ўтган сари Шомаҳмудовлар оиласи кўрсатган қаҳрамонликнинг аҳамияти ва қадри тобора ошиб бормоқда» деб номланган видеороликда давлат раҳбари ана шу ҳақда таъкидлаган.\nУруш пайтида Украина, Беларус ва Россиядан турли миллатга мансуб аҳоли, шу жумладан 1 миллиондан аҳоли, яъни, 200 мингдан зиёд ёш бола мамлакатимизга эвакуация қилинган. Халқимиз уларга меҳр бериб, бошпана, озиқ-овқат, кийим-кечак билан таъминлаган. Жуда кўп ўзбек оилалари етим болаларни ўзига фарзанд қилиб олиб, тарбиялаган. Шулардан бири 14 нафар етим болани ўз тарбиясига олган тошкентлик темирчи Шоаҳмад Шомаҳмудувлар хонадонидир.\nЕр юзида жуда камдан-кам давлат ва миллат бундай юксак инсоний фазилат билан ғурурланиши мумкин. Вақт ўтган сари Шомаҳмудовлар оиласи кўрсатган қаҳрамонликнинг аҳамияти ва қадри тобора ошиб бормоқда.\nТарихий ҳақиқатни қарор топтириш, халқимизнинг эзгу фазилат ва қадриятларини абадийлаштириш учун Шомаҳмудовлар оиласига бағишланган «Халқлар дўстлиги» деб номланган ёдгорлик ансамблини пойтахтимиз марказидаги майдонга қайтарсак, адолатли бўлади.\nТошкентнинг Шайҳонтохур туманидаги кўчага Шомаҳмудовлар номи қайтарилади. Метрони ҳам, санъат саройини ҳам, майдонни ҳам «Халқлар дўстлиги» деб номласак.\nБизнинг бағрикенглигимиз ота-онамиздан қолган ва қолади. Илоҳим болаларимизга ҳам ўтсин. Ана шу адолатдан бўлади», — деди Президент.\nШавкат Мирзиёев Халқлар дўстлиги Шомаҳмудовлар оиласи\nЖамият 28/04, 10:32


7 март, 2021, 00:07\nРасуловни юбилей ёши билан табриклаймиз.\nЎзбек бокси ҳақида гап кетганда, Элшод Расуловнинг ҳам ўрни борлигини таъкидлаб ўтиш зарур. Бугун 35 ёшини нишонлаётган Расулов 1986 йилда Фарғона вилоятининг Қўқон шаҳрида дунёга келди. Болаликдан спортга қизиқиши юқори бўлган Элшод даставвал, қиличбозлик спорт тури билан профессионал тарзда шуғулланган. Кейинчалик эса, ўз фаолиятини боксда давом эттиради.\n“Қиличбозлик билан икки йил шуғулланганман. Бу спорт туридаги иштироким кейинчалик боксда ҳам жуда катта ёрдам берди. Чунки, қиличбозликда оёқ ҳаракатларига эътибор берилиши, боксда рақибни ҳис қилиш ва кўп муваффақиятга эришишимга сабаб бўлди”, - дея эслади Расулов.\nСпорт коллежида таҳсил олиш жараёнида у ўсмирлар, кейинчалик ёшлар терма жамоасига жалб қилинди.\nЭлшод Расулов 2004 йилда бўлиб ўтган ёшлар ўртасидаги жаҳон чемпионатида 69 кг вазн тоифасидаги финал жангида Эмилио Корреани нокаутга учратиб, шоҳсупанинг юқори поғонасидан жой олди. Бу Элшоднинг фаолиятидаги илк катта ғалабаси эди. Ўша йилнинг ўзида харбийлар ўтасида ўтказилган жаҳон чемпионатида кумуш медалга эга чиққан.\nҲар бир боксчининг ёқтирган кумири бўлгани каби унинг ҳам ўзи ҳавас қиладиган боксчиси бор эди.\n“Ҳар кимнинг ўзи ёқтирган боксчиси бўлади. Кимгадир Муҳаммад Али ёки Майк Тайсон ёқади. Менинг кумирим эса, ўзимизнинг профессионал боксчимиз Артур Григорян бўлган. Шу боксчига ҳавас қилганман. Оёқ ва қўл ҳаракатларини кўриб, унга ўхшашга ҳаракат қилардим”, - деди у.\n2006 йили Доҳада 75 кг вазнда Осиё ўйинлари чемпионлигини қўлга киритгач, 2007 йили Улан-Батордаги Осиё чемпионатида ҳам барча рақибларини мағлуб этган ҳолда, шоҳсупанинг юқори поғонасига кўтарилди.\nУнинг 75 кгда иштирок этган сўнгги мусобақаси 2008 йилги Пекин Олимпиадаси эди. Ўшанда чорак финал босқичида ўзининг эски рақиби Эмилио Корреага 7-9 ҳисобида мағлуб бўлади.\n2009 йилда 81 кг вазнга ўтган Расулов 2-марта Осиё чемпионлигини қўлга киритди. Ўша вақтда 81 кгда Аббос Атоев ҳам 1-рақамли спортчи эди. Элшод Расулов вазн кўтаргач, Атоев жаҳон чемпионатида 75 кг вазнда иштирок этди.\n“Бизнинг вазн алмашишимизга сабаб, Аббоснинг асл вазни меъёрдан камлиги меники эса кўплиги бўлган. Шунинг учун баъзида 81 ва 75 кгда вазн ўзгартириб, жанг қилганмиз”, - дея изоҳлади Расулов.\nЧемпионатнинг финалига қадар етиб борган Элшодга россиялик Артур Бетербиевга қарши жангда омад кулиб боқмади ва кумуш медални қўлга киритди.\n2010 йилги Осиё ўйинларида Расулов иккинчи бора олтин медални қўлга киритган бўлса, 2011 йилги жаҳон чемпионатида бронза медаль билан кифояланди.\nКейинчалик, у 2012 йилги Лондон ва 2016 йилдаги Рио Олимпиадасида ҳам иштирок этди.\nЭришган ютуқлари, спорт ривожига қўшаётган ҳиссаси учун Элшод Расуловга “Меҳнат шуҳрати” ордени ва “Ўзбекистонда хизмат кўрсатган спортчи” унвони берилди. Қаҳрамонимиз ҳозирда Ўзбекистон қизлар терма жамоаси мураббийи ҳисобланади. Ўйлаймизки, у мураббийлик соҳасида ҳам улкан натижаларга эришади. Бу борада унга омад ёр бўлишига тилакдошмиз!\nТаваллуд айёми муборак, Элшод Юнусович!


Стросс-Кан меҳмонхона оқсочи билан сулҳ тузди\nХалқаро валюта жамғармаси собиқ раҳбари Доминик Стросс-Кан Ню Йоркдаги меҳмонхона оқсочи билан молиявий сулҳ тузди.\n62 ёшли Стросс-Кан 2011 йилда меҳмонхона ходимаси, африкалик муҳожир ишчи Нафисат Диаллони жинсий зўрлашга уринишда айбланган эди.\nДиаллонинг фуқаровий даъвосини кўриб чиқаётган Ню Йорк суди душанба куни томонлар молиявий сулҳ тузганини эълон қилди. Бироқ суд сулҳ шартларини очиқлангани йўқ.\nЖинсий зўрлашга уриниш айбловларидан сўнг кўтарилган жанжал туфайли Доминик Стросс-Кан Халқаро валюта жамғармаси раҳбари лавозимидан истеъфога чиқишга ва Франция президенти лавозими учун номзодини қўйишдан воз кечишга мажбур бўлганди.


“UZTRADE” компанияси Европа Иттифоқи давлатлари билан полиз экинлари маҳсулотларини етказиб бериш бўйича умумий қиймати 5 миллион АҚШ долларига тенг экспорт шартномаси имзолади. Бундай келишувга Германияда ўтказилган нуфузли “Fruit Logistica 2018” халқаро кўргазмасида эришилган.\nХалқаро кўргазмада Ўзбекистон сархил мевалар, сабзавотлар, зираворларнинг кенг ассортиментини тақдим этди.\n“Ярмарка биз учун Европа бозорига чиқиш учун янги имкониятлар очди. Жумладан, “ELMI Ltd” компанияси билан полиз маҳсулотлари етказиб бериш бўйича 5 миллион долларлик шартнома имзоладик. Кези келганда қайд этиш лозимки, илгари биз фақат Болтиқбўйи давлатлари трейдерлик компаниялари билан ишлаган бўлсак, эндиликда Германия, Франция, Бельгия ва Европанинг бошқа давлатларига экспорт қилиш имконияти пайдо бўлди”, — дейди “UZTRADE” вакили Беҳрузхон Сайдуллаев.\nКўргазма доирасида Ўзбекистон делегацияси Германия, Франция, Венгрия, Италия, Туркия мамлакатлари импортчи компаниялари вакиллари билан учрашувлар ўтказди. Ўзбек қовунлари, кўкатлари, шунингдек, кенг турдаги қуруқ меваларни етказиб бериш бўйича дастлабки келишувларга эришилди.\nЭкспорт масалаларидан ташқари мева-сабзавот маҳсулотларини ишлаб чиқариш ва қайта ишлаш соҳасидаги инвестиция лойиҳаларини амалга ошириш йўналишида бизнес ҳамкорликни йўлга қўйиш масалалари ҳам муҳокама этилди, этилди дейилади “Жаҳон” АА хабарида.\n“Fruit Logistica 2018” халқаро кўргазмаси мева ва сабзавотлар етказиб берувчилари, импортчилари ҳамда экспортчилари, шу каби маҳсулотларни қайта ишлаш, қадоқлаш корхоналари, логистика компаниялари учун дунёдаги йирик анжуманлардан биридир. Бу йил унда дунёнинг 80 давлатидан 3 мингдан ортиқ экспонент иштирок этди.\nМазкур рукндаги бошқа мақолалар: « Ўзбекистон ва Венгрия Европага ўзбек тўқимачилик маҳсулотлари етказиб берадиган қўшма корхона очиши мумкин\tТошкент — Андижон — Ўш — Иркиштом — Қошғар: юк ташиш муддати 10 кундан икки кунга қисқаради »


Андижонда «пиёдага айланган» Damas, сув остида қолган Қрим, Хитой байроғи остида ётган масжид минораси бўлаги. 18 июнь суратлари - Daryo\n23:55, 18.06.2021 76491\nЎзбекистон ва дунё бўйлаб 18 июнь куни олинган сара суратлар жамланмасини намойиш этамиз.\nУкраинанинг исёнчилар назорати остидаги Донецк шаҳридаги битирув маросимида гул ушлаб турган ҳарбий академия курсантлари.\nМавзуга доир: Байден Зеленский билан телефон орқали суҳбатлашиб, уни Оқ уйга таклиф қилди\nАндижон вилоятининг Шаҳрихон туманидаги академик лицей қаршисида яқинда фаолиятини бошлаган газ қуйиш шохобчасидаги намозхона.\nМавзуга доир: Шавкат Мирзиёев Андижоннинг Бош жоме масжидини бориб кўрди\nФранкфурт яқинида икки кунлик тойчоқ онасининг ёнида тик туришга ҳаракат қилмоқда.\nАндижон шаҳар Машраб кўчасидаги «Гумбаз» кафеси олдидаги пиёдалар ўтиш жойидан ўтаётган Damas.\nМанхэттендаги осмонўпар бинода йога билан шуғулланаётган одамлар.\nШинжон-Уйғур автоном вилоятининг Урумчи шаҳри ташқарисидаги Чангжи шаҳридаги Синқу масжидида бузилган минора бўлаги Хитой миллий байроғи ёнида ётибди.\nМавзуга доир: «Катта кўламдаги даҳшатли антиутопия». Amnesty International Шинжонда мусулмонларга қарши репрессиялар ҳақида маъруза эълон қилди\nФарғонанинг Қамчиқ довонига яқин ҳудудлардан биридаги дўкон орқасида ўтиб бораётган поездга қараб турган она ва бола.\nИндонезияда COVID-19 қурбонини дафн этиш учун қабр тайёрланмоқда. Жаҳон соғлиқни сақлаш ташкилоти томонидан мамлакатда касалланганлар сони кўпайиб бораётгани тўғрисидаги огоҳлантиришдан сўнг Индонезия эмлаш тадбирларини кучайтирди ва ижтимоий масофа сақлаш чораларини кўрди.\nМавзуга доир: Эмланмаган кувайтликлар мамлакатдан чиқарилмайди, Россияда сақич шаклидаги COVID-вакцина ишлаб чиқилмоқда, Индонезияда эмланганларга товуқ берилмоқда. Коронахабарлар\nХитойдаги «Jd.com» сайтининг курьер роботи 18 июнь куни ҳеч қандай бахтсиз ҳодисаларсиз ишлади.\nҚримда кучли ёғингарчилик туфайли фавқулодда ҳолат эълон қилинди. Керчь ва Ялта шаҳрида, тахминан, 350 та уй сув остида қолди, 1,4 минг киши эвакуация қилинди. Энергия, газ ва сув таъминотида узилишлар юз берди. Ялтада бир киши вафот этди. Суратда Керчь шаҳридаги стадион.\nБеш нафар раҳбари турли хорижий хизматлар билан алоқадорликда гумон қилиниб ҳибсга олинган Гонконгдаги Apple Daily газетаси 500 минг нусхада нашр этилди.\nИталияда Mille Miglia ретро пойгаси давом этмоқда. Унда деярли 100 йил аввал ишлаб чиқарилган машиналар қатнашмоқда.\nКерчь шаҳридаги сув остида қолган кўчаларда қайиқда юрган аҳоли вакиллари. Сув тошқинлари оқибатида шаҳарда фавқулодда ҳолат эълон қилинди.\nЭронда президентлик сайловлари бўлиб ўтмоқда.\nАнглияда ўтказилаётган анъанавий Royal Ascot от пойгаларининг тўртинчи кунида сув ўтказмайдиган пончода келаётган томошабинлар.\nФотосуратчилар сайлов участкасида Эрон Марказий банкининг собиқ раҳбари ва президентлик сайловларига номзод Абдолносир Ҳемматининг келишини кутмоқда.\nЕвропанинг энг фаол вулқони бўлган Этнадан отилиб чиқаётган лава.\nЯнги Зеландия бош вазири Жасинда Ардерн Мануревадаги эмлаш марказида Pfizer вакцинаси билан эмланди.\nХоккайдо префектурасида ёввойи қўнғир айиқ одамлар яшайдиган мавзега келиб қолди. Расмийлар ҳайвон тўрт кишини, шу жумладан, бир аскарни жароҳатлаганидан кейин аҳолини уйдан чиқмаслик ҳақида огоҳлантирди. Кейинчалик айиқ отиб ўлдирилди.\nЭронлик аёл Теҳронда президентлик сайловлари пайтида сайлов участкасида овоз беришни кутиб турибди.\nМанилада мамлакатга ноқонуний олиб кирилган ҳашаматли автомобиллар йўқ қилинди.\nЖанубий Кореядаги йирик логистика марказида ёнғин содир бўлди. Жабрланганлар ёки вафот этганлар ҳақида маълумот йўқ.\nФранцияда Формула-1 мусобақасининг машғулот пойгалари навбатдаги босқич арафасида бошланди.\nКоломбо порти яқинида портлаган MV X-Press Pearl кемасининг чўкиши. Ёнғин содир бўлганидан деярли бир ой ўтгач, Шри-Ланка пойтахти яқинида кимёвий моддалар бўлган контейнер кемаси чўкиб кетди. Кема операторининг айтишича, Сингапур байроғи остидаги X-Press Pearl энди бутунлай денгиз тубида ётади.\nМавзуга доир: Шри-Ланка соҳиллари яқинида кимёвий моддалар ортилган кема чўкиб кетди. Бу экологик фалокат келтириб чиқариши мумкин\nҚуддус шаҳрида аёллар жинсий зўравонликка қарши норозилик намойишларини ўтказмоқда.\n07:26, 06.01.2022 164286\n12:42, 25.12.2021 130238\n16:25 Бугун 799\n16:01 Бугун 2491\n15:34 Бугун 2644\n15:30 Бугун 7389\n15:46, 21.01.2022 145612\n23:43, 21.01.2022 75601\n22:43, 20.01.2022 66577\n15:58, 21.01.2022 65472


Ўзбекистондаги боғчаларда ишлаётган 116 минг педагогнинг 29 фоизи – 34 минг нафари олий маълумотга эга.\nМактабгача таълим вазирининг биринчи ўринбосари Қаҳрамон Олимов боғчалардаги кадрларнинг малакаси ҳақида маълумот берди.\n«Мактабгача таълим ташкилотларида 116 минг нафар педагог фаолият кўрсатади. Шулардан фақатгина 34 минг нафари олий маълумотли.\nБундан ташқари, олиб борган ўрганишларимиз ўрта маълумотли тарбиячиларнинг касбий компетенцияси етарли даражада эмаслигини кўрсатди.\nШу боис тизимдаги кадрларнинг умумий сонида олий маълумотлилар салмоғини оширишга ҳаракат қилинмоқда. Бунинг учун ОТМларнинг мазкур йўналишларида қабул квоталарини ошириш ва турдош йўналишда таҳсил олганларни қайта тайёрлаш орқали соҳага жалб қилиш режалаштирилган», – деди Қаҳрамон Олимов 8 январь кунги брифингда.\nБрифинг давомида билдирилишича, Сурхондарё, Қашқадарё, Андижон, Тошкент вилоятларида болаларни мактабгача таълим билан қамраб олиш даражаси ўртача кўрсаткичдан паст бўлиб қолмоқда. 2021 йилда шу вилоятларга алоҳида эътибор бериш кўзда тутилган.\nВазир ўринбосари 2021 йилда тизимда кутилаётган ўзгаришларга тўхталди.\n«2020 йил якуни бўйича мактабгача таълим билан қамраб олиш кўрсаткичи 60 фоизга етган. Бу кўрсаткични 2021 йил охиригача 65 фоизга етказиш режалаштирилмоқда.\nЖорий йил якунига қадар 225та МТТда қурилиш ва реконструкция ишлари амалга оширилади. 2000дан ортиқ оилавий, 40та давлат-хусусий шерикчилиги асосидаги нодавлат таълим ташкилотлари фаолияти йўлга қўйилади.\n6 ёшли болаларнинг 560 минг нафари, яъни 82 фоизини мактабга тайёрлашнинг бепул тизими билан қамраб олиш режалаштирилган.\nБундан ташқари, Жаҳон банки ва ЮНИСЕФ билан ҳамкорликда имконияти чекланган болалар учун уйда мактабгача таълим хизматини кўрсатиш тизими йўлга қўйилади», – дея Олимовнинг сўзларини келтирмоқда Kun.uz мухбири.


«Машъал»нинг эстониялик легионери Ўзбекистонда футболчиларга Эстониядагидан 2-3 марта кўпроқ тўланишини айтди\n20:00 / 17.06.2015\nМуборакнинг «Машъал» клубининг эстониялик ҳужумчиси Владислав Иванов маҳаллий нашрга берган интервьюси чоғида Ўзбекистонда футболчиларга тўланадиган маош ва Олий Лига жамоалари савияси борасида гапириб ўтди.\n«Ўзбекистон чемпионати жамоалари Эстония клубларидан молиявий жиҳатдан катта фарқ қилади. У ерда Эстонияга қараганда 2-3 баравар кўп маош тўлашади. Чемпионат ўйинларидаги ҳар бир ғалаба учун ҳам йирик мукофот пуллари берилади. Эстонияда бундай мукофот пулларини фақатгина еврокубокларда муваффақият қозонгандагина беришлари мумкин».\n29 ёшли футболчи чемпионат савияси ҳақида гапира туриб, бир қатор ўзбек клублари Россия чемпионати даражасида эканини таъкидлаб ўтди.\n«Ўзбекистон чемпионати яхши даражага эга. Мени назаримда, бир қатор клублар Россия премьер-лигасида ҳам йўқолиб қолмаган бўларди», дея футболчининг сўзларидан иқтибос келтиради Delfi нашри.


Андижонда ёнғин оқибатида хонадон келини вафот этди\nАндижонда ёнғин оқибатида хонадон келини вафот...\n29.12.2018 19:48 0 150\nАндижон шаҳрида 28 декабрь куни «Исломобод» МФЙда яшовчи Қ.А.нинг уйида ёнғин содир бўлган. Кўрилган чоралар натижасида ёнғин ўчирилган.\nИИВ Жамоатчилик ва оммавий ахборот воситалари билан алоқалар бошқармаси хабар беришича, ёнғин оқибатида уйнинг 70 кв.м. майдонида томи, шифти ва уй-рўзғор буюмлари ёниб зарар кўрган ҳамда ёнғин ўчириш вақтида Қ.А.нинг бирга яшаган келини З.А.нинг куйган ҳолдаги жасади топилган. Жасад суд-тиббий экспертизасига юборилган.\nЁнғин электр симларининг қисқа туташувидан келиб чиққанлиги аниқланган.


Ўзбекистонда 2022 йил балиқчилик лойиҳаларига 20 млн евро йўналтирилади – Kommers.uz\nИқтисодиёт\t22:10 | 20.12.21\nЎзбекистонда 2022 йил балиқчилик лойиҳаларига 20 млн евро йўналтирилади\nПрезидент 21 минг гектар сунъий ҳавзаларда ҳосилдорликни 3 бараварга ошириш кераклигини таъкидлади.\nЎзбекистонда 2022 йил балиқчилик лойиҳаларига 20 миллион евро йўналтирилиши белгиланмоқда. Бу ҳақда Президент матбуот хизмати хабар берди.\nМаълум қилинишича, Президент Шавкат Мирзиёев ҳузурида балиқчилик соҳасини ривожлантириш истиқболлари ва кооперация асосида балиқ етиштириш самарадорлигини ошириш чора-тадбирлари юзасидан кенгайтирилган йиғилиш ўтказилган.\nЙиғилишда 2022 йилда йирик балиқчилик лойиҳаларига 20 миллион евро йўналтирилиши маълум қилинган. Шунингдек, 2022 йилда балиқчилик хўжаликларига 530 миллиард сўм, шундан айланма маблағлар учун 200 миллиард сўм кредит ресурслари ажратилиши айтилган.\nҚайд этилишича, ҳосилдорлиги паст бўлган 21 минг гектар сунъий ҳавзаларда ҳосилдорликни 3 бараварга ошириб, қўшимча 190 минг тонна балиқ етиштириш зарурлиги айтилган. 2,2 мингта хўжаликда 50 мингта аератор (кислород билан бойитиш ускунаси) ўрнатиш вазифаси қўйилган.\nАввалроқ Президент балиқчилик учун бериладиган имтиёзларни санагани хабар қилинганди.


Тошкентда ноширлик — Shosh.uz | Nafaqat Toshkent haqida…\nБош саҳифа » Тошкент тарихи » Тошкентда ноширлик\nНОШИРЛИК – Тошкент ҳудудида босмахона пайдо бўлгунга қадар китоб тайёрлашда котиб, хаттотлар меҳнати муҳим ўрин тутган. Бу борада Тошкентда Абдулвадуд котиб (15–16-аср), Абдулҳақ котиб (1808–1886), Муҳаммад Юнус котиб (19-аср), Абдулманноп котиб (1880–1945), Муҳаммад Шоҳмурод котиб (1850–1922), Сидқий Хондайлиқий (1884–1934) ва бошқаларнинг фаолиятлари диққатга сазовор. Улар Тошкентда китобат санъатини – қўлёзма китобларни яратиш, кўчириш ва зийнатлаш ишларини ривожлантирдилар. Ўзбекистон ФА Шарқшунослик институти қўлёзмалар хазинасида, шунингдек, Ўзбекистон миллий кутубхонаси, Ўзбекистон мусулмонлар идораси кутубхонасида бошқа ноёб қўлёзма китоблар қатори тошкентлик котиблар тайёрлаган китоблар ҳам сақланади. Бутун Туркистонда бўлгани каби Тошкентда ҳам хаттотлик йўли билан китоб тайёрлаш узоқ вақт давом этди, ҳатто китоб босиш кашф қилингандан кейин ҳам, дастлабки вақтларда Тошкентда китоблар қўлёзма йўли билан кўпайтирилар эди. Ҳозирги Ўзбекистон миллий кутубхонасида бир гуруҳ хаттотлар 2-жаҳон урушига қадар қўлёзма китоблар нусхасини кўпайтириш билан шуғулланганлар. 1943 йилда Ўзбекистон ФА Шарқшунослик ин-ти ташкил топгач, кутубхонадаги малакали хаттотлар (Ибодулла Одилов, Абдуқодир Муродов, Абдулла Носиров, Усмон Каримов ва б.) институтга ўтишди, улар ноёб қўлёзмаларни тиклаш, кўчириш, тавсиф варақаларни тузиш ишларини олиб бордилар. 20-асрнинг 80-йилларига келиб, айниқса, Ўзбекистон мустақиллигидан сўнг санъат намунаси сифатида китобат санъати қайта тиклана бошлади. Бунда Ҳабибулла Солиҳ, Абдулла Мирсоатов, Салимжон Бадалбоев, Тўхтамурод Зуфаров, Алишер Шомуҳаммедов ва бошқаларнинг хизмати катта.\nТошкентда китоб босишнинг юзага келиши. Тошкентда босма усул билан китоб чиқариш 19-асрнинг 2-ярмидан, Туркистон ўлкасини чор Россияси истило этганидан кейин тарқалди. Тошкентда дастлабки босмахона 1868 йил Туркистон ҳарбий округ штаби ҳузурида ташкил этилган, унда рус тилида биринчи босма китоб – Ўрта Осиё фаунаси, географияси ва геологиясини тадқиқ қилган рус олими Н.А.Северцовнинг асари нашр этилган. Шундан кейин Тошкент Ўрта Осиёда китоб босишнинг м-зига айланди. 1871 йил ўзбек тилидаги биринчи босма китоб (асосан, савдо-сотиқ билан шуғулланувчиларга мўлжалланган) – Ш. Иброҳимовнинг «Календарь» китоби араб алифбосида нашр этилди. Шу даврларда хусусий босмахоналар ҳам пайдо бўла бошлади: В.Ф.Пастухов босмахонаси (1876, 1878 йилдан «Лахтин ва Пастухов» фирмаси, 1880 йилдан С.И.Лахтин типолитографияси), И.Ҳусанбоев (1883), О.А.Порцев (1888), F.Ҳ.Орифжонов (1889), М.Бекмуҳамедов (1908), И.Иноғомжонов (1914) типолитографиялари ва б. Уларда ўзбек ва рус тилларида бадиий ва ўқув адабиётлари босилган. 1882 йил Тошкентда Сўфи Оллоёрнинг «Сабот ул-ожизин» асари, 1883 йил Навоийнинг «Девон»и ва Машрабнинг шеърлари, 1892 йил Бедилнинг «Танланган асарлар»и, Фирдавсийнинг «Шоҳнома»си, кейинчалик Гулханий, Муқимий, Фурқат асарлари, Абдулла Авлоний, С.Саидазизов дарсликлари ва б. нашр этилди. 20-йилнинг 10-йилларида Тошкентда китоб нашр эттириш ва омма ўртасида тарқатиш ишлари билан шуғулланувчи ширкатлар ва ш.к. пайдо бўлди. «Маданият», «Мактаб», «Туркистон кутубхонаси» ширкатлари шулар жумласидандир. Бу ширкатларга Тошкентнинг бадавлат ва маърифатпарвар кишилари, жадидчилик ҳаракатининг йирик намояндалари, шунингдек, илғор кайфиятдаги рус ва татар зиёлилари уюшган эди. Октябрь тўнтаришидан олдинги йилларда Тошкентда бир йилда ўртача тиражи 10 минг нусхадан иборат 10 номда китоблар нашр этилди; 13 босмахона ва литография ишлади.\nНашриётлар. Октябрь тўнтаришидан сўнг барча босмахоналар мусодара қилиниб, давлат ихтиёрига ўтказилди.\n1920 йил мартда Тошкент шаҳрида Туркистон давлат нашриёти (Туркдавнашр) таъсис этилди. Бу Ўрта Осиёда илк китоб нашриёти бўлиб, унга ўлкадаги барча нашр ишларини бирлаштириш, қоғоз тақсимоти ва босмахона жиҳозларини назорат этиб, раҳбарлик қилиш вазифалари юкланди.\nФуқаролар уруши тамом бўлиб, ҳарбий интервенция тугатилгандан кейин барча нашр ишлари янги иқтисодий сиёсатга мувофиқ қайта қурилди.\n1923 йилдан Туркдавнашр Ўрта Осиё давлат нашриёти деб атала бошланди. Тошкентда нашриёт ишини йўлга қўйиш ва таржимачиликка Абдулла Авлоний, Абдураҳмон Сайёҳ Содиқов, Мунавварқори Абдурашидхонов, Қосим Сорокин ва б. салмоқли ҳисса қўшдилар.\nЎрта Осиёда миллий-давлат чегараланишидан сўнг (1925) Ўрта Осиё давлат нашриёти негизида Ўзбекистон давлат нашриёти – Ўздавнашр ташкил топди.\n30-йиллар нашриётлар маҳсулотининг ғоявий-сиёсий йўналишида партиявий ҳукмронлик мустаҳкамланди. 30-йилларнинг 2-ярмида тегишли халқ комиссарлари ва ташкилотларининг ихтисослашган тармоқ нашриётлари барпо этилди.\n2-жаҳон уруши йилларида нашриётлар фронт ва мамлакат ичкарисидаги эҳтиёжга мувофиқ қайта қурилди. Тошкентдаги 8 мустақил нашриёт Ўздавнашрга бирлаштирилиб, матбаа корхоналари ҳам унинг ихтиёрига берилди. Айрим муассасаларга қарашли нашриётлар ёпилди. Китоб нашри кескин қисқарди.\nУрушдан кейинги йиллар ихтисослашган нашриётларни тиклашга ҳаракат қилинди. 1950 йил «Ўзўқувпеддавнашр» (кейинчалик «Ўқитувчи» нашриёти) тикланди; 1957 йил Адабиёт ва санъат нашриёти (кейинчалик Fафур Fулом номидаги Адабиёт ва санъат нашриёти), 1959 йил «Медицина» нашриёти (кейинчалик Ибн Сино номидаги нашриёт) ва б. нашриётлар очилди. Нашриётлар маҳсулотлари коммунистик мафкурага хизмат қилишга қаратилди. Шу мақсадда жуда кўп номда ва нусхада марксизм-ленинизм асарлари, ижтимоий-сиёсий адабиётлар нашр этилди. Айни вақтда Алишер Навоийнинг 15 жилдли асарлари, Ҳамза, Fафур Fулом, Абдулла Қаҳҳор, Ойбек, Комил Яшин, Миртемир ва б. ёзувчиларнинг сайланма асарлари, жаҳон мумтоз адабиёти намуналари чиқарилди. 1968 йил Ўзбек Совет Энциклопедиясини нашр этиш мақсадида Ўзбек Совет Энциклопедияси (ЎзСЭ) Бош редакцияси ташкил этилди. Ушбу Бош редакция томонидан 1971–80 йилларда 14 жилдли Ўзбек Совет Энциклопедияси нашр этилди. 1991 йилдан ЎзСЭ Бош редакцияси Қомуслар бош таҳририяти деб аталиб, қомусий ва маълумотнома адабиётлар, луғатлар нашр этадиган марказга айланиб қолди.\nЛекин советлар тузуми даврида Ўзбекистондаги нашриётларнинг моддий-техника базаси ривожланган мамлакатлар даражасидан анча орқада эди. Шу сабабли босилган китобларнинг матбаа ижроси сифатсиз эди. Нашр этиладиган китобларнинг нафақат ижтимоий-ғоявий йўналиши, балки умуман нашриётларнинг йиллик режалари собиқ Марказдан қатъий назорат қилинарди. Ижтимоий фанлар бўйича маҳаллий муаллифлар дарсликлар ёзишларига имкон қадар йўл берилмасди (Марказда нашр этилган дарсликлар, асосан, таржима қилинарди).\nЎзбекистон мустақилликка эришганидан сўнг ноширликда кескин ўзгариш бўлди. Бу борада Ўзбекистон Республикасининг «Ноширлик фаолияти тўғрисида» қонуни (1996 йил 30 август) ҳуқуқий асос бўлди. Мазкур қонун асосида ноширлар ўз фаолиятларида, шу жумладан ноширлик йўналишини, мавзуларни, ихтисослашувини, чиқариладиган маҳсулот нусхасини белгилашда, муаллиф танлашда мустақил фаолият юритадиган бўлди. Юридик ва жисмоний шахслар қонун ҳужжатларида белгиланган тартибда давлат рўйхатидан ўтганидан ва лицензия олганидан кейин ноширлик фаолияти билан шуғулланиш ҳуқуқига эга бўлди. Нашрга тайёрланган қўлёзмалар ва материалларни цензурадан ўтказиш бекор қилинди. Нашриётлар бозор иқтисодиёти талабларидан келиб чиқиб, харидоргир китоблар нашр этишга ҳаракат қила бошладилар. Китоб маҳсулотлари мазмун-мундарижасини белгилашда уларга тўла эркинлик берилди. Ўзбек тилига давлат тили мақоми берилиши муносабати билан ўзбек тилидаги китоблар салмоғи ошди. Амир Темур мавзуи, буюк мутафаккирлар, диний, миллий қадриятлар билан боғлиқ кўплаб китоблар чиқарилди. Жумладан Т.даги наш-риётларда 33 жилдли «Хотира» китоби чоп этилди. «Ўзбекистон» нашриётида Ўзбекистон Республикаси Президенти Ислом Каримовнинг кўп жилдли асарлари нашр қилинди.\nЎзбекистон Республикаси Вазирлар Маҳкамасининг 1997 йил 20 мартдаги «Ўзбекистон миллий энциклопедияси» Давлат илмий нашриётини ташкил этиш тўғрисида»ги қарори асосида «Ўзбекистон миллий энциклопедияси» Давлат илмий нашриёти тузилиб, унинг зиммасига 12 жилдли универсал «Ўзбекистон миллий энциклопедияси»ни нашр этиш топширилди ва бунинг учун зарур шарт-шароитлар яратилди. Нашриёт 2000–2006 йиллар мобайнида «Ўзбекистон миллий энциклопедияси»нинг умумалифбо тартибидаги 1–11-жилдларини, Ўзбекистон Республикасига бағишланган 12-жилдини нашр этди. 2006–08 йилларда 5 жилдли «Ўзбек тилининг изоҳли луғати» чоп этилди.\nЎзбекистон Республикаси Президентининг 2002 йил 3 июлдаги «Матбуот ва ахборот соҳасида бошқарувни такомиллаштириш тўғрисида»ги фармонига биноан Ўзбекистондаги ноширлик ишига раҳбарлик қилиб келган Давлат матбуот қўмитаси Ўзбекистон матбуот ва ахборот агентлиги этиб қайта ташкил этилди. Агентлик зиммасига, бошқа вазифалар қатори, ноширлик ишлари ва матбаачиликни кенг миқёсда ривожлантиришга кўмаклашиш, амалдаги қонунчиликка риоя этиш устидан мониторингни амалга ошириш, ноширлик-матбаачилик фаолиятининг ишлаб чиқариш техника базасини ривожлантириш ва янгилаш, стандартлаштириш ҳамда сертификатлаш соҳасидаги чора-тадбирларни ишлаб чиқиш ва амалга ошириш топширилди.\n2002 йил 10 апрелда Ўзбекистон матбуот ва ахборот агентлиги тизимидаги Fафур Fулом номидаги Адабиёт ва санъат, «Ёзувчи» нашриётлари ва Рангли босма фабрика бирлаштирилиб, Fафур Fулом номидаги нашриёт-матбаа ижодий уйи (НМИУ) ташкил этилди.\nЎзбекистон Республикаси Вазирлар Маҳкамасининг 2004 йил 11 июндаги «Ўзбекистон матбуот ва ахборот агентлиги фаолиятини янада такомиллаштириш тўғрисида»ги 274-қарори асосида Ўзбекистон матбуот ва ахборот агентлиги тизимидаги «Ўзбекистон», «Меҳнат», «Ўзбланкнашр» нашриётлари, Тошкент матбаа к-ти бирлаштирилиб, «Ўзбекистон» нашриёт-матбаа ижодий уйи («Ўзбекистон» НМИУ)га айлантирилди; «Ўқитувчи» нашриёти ва Тошкент китоб-журнал ф-каси негизида «Ўқитувчи» нашриёт-матбаа-ижодий уйи («Ўқитувчи» НМИУ); «Чўлпон» нашриёти (1986 йилдан фаолият кўрсатган), «Ижод дунёси» нашриёт уйи (2000 йилдан фаолият кўрсатган) ҳамда босмахона бирлаштирилиб, «Чўлпон» нашриёт-матбаа ижодий уйи («Чўлпон» НМИУ) ташкил этилди; «Ўзбекистон миллий энциклопедияси» Давлат илмий нашриётига Абдулла Қодирий номидаги Халқ мероси нашриёти ва Абу Али ибн Сино номидаги Тиббиёт нашриёти қўшилиши муносабати билан қайта ташкил этилиб, «Ўзбекистон миллий энциклопедияси» Давлат илмий нашриёти деб атала бошланди.\n2009 йил бошида Ўзбекистон матбуот ва ахборот агентлигидан рўйхатдан ўтган 89 нашриётдан 72 таси Тошкент шаҳрида жойлашган. Булардан 43 таси давлат, 6 таси жамоат, 33 таси хусусий, 7 таси ҳиссадорлик нашриётидир.\nНашриётчилар ва матбаачилар ўз соҳаларига замонавий ноширчилик, босма усуллар, янги техника жорий қилиб бормоқдалар. Тошкентда 1290 дан ортиқ матбаа корхонаси фаолият кўрсатмоқда. Жумладан, «Шарқ» нашриёт-матбаа акциядорлик компанияси, «Ўзбекистон» НМИУ, «Ўқитувчи» НМИУ, Fафур Fулом номидаги НМИУ, «Янгийўл матбаа сервис» очиқ акциядорлик жамияти ва бошқа йирик корхоналар ишлаб турибди.\nTags Toshkent ноширлик энциклопедия\nPrevious Солиҳбек охунд\nPost Views: 310 «ТУРКИСТОН АЛЬБОМИ» – Туркистон ўлкаси, унинг ижтимоий ҳаёти, аҳолининг турмуш тарзи, маданияти …\n11.06.2022 да 18:02\nSalom qalay adabiyot she’r yozganman 1gazetaga chiqorasizmi


Қирғизистоннинг собиқ Президенти Асқар Ақаев жума куни Бишкекда рўй берган воқеага ҳеч қандай алоқаси йўқлигини айтди.\n07 март 2021, Тошкент вақти: 22:15\nАқаев адвокати Максим Максимовичнинг бугун Қирғизистоннинг АКИ- пресс ахборот агентлигига айтишича¸ жума кунги воқеага собиқ президентнинг ҳам¸ яқинларининг ҳам алоқаси йўқ.\nҚирғизистон Бош прокурори Азимбек Бекназаровнинг билдиришича¸ Бариктабасов ва намойиш ташкилотчилари¸ деб гумон этилаëтганлар қидирилмоқда.\n“Урмат Бариктабасов ва бошқаларни қамоққа олиш учун махсус буйруқнинг кераги йўқ. Улар қонунбузарлик қилиб¸ ҳукумат тўнтаришини амалга оширишга ҳаракат қилди. Шу боис булар жиноятчи сифатида қўлга олиниши мумкин”¸ - дейди Бош прокурор.


Карантинга олинганлар шароит ёмонлигидан норозилик билдиряпти – Озодлик | ДУНЁ ЎЗБЕКЛАРИ | Mobile Version\nКарантинга олинганлар шароит ёмонлигидан норозилик билдиряпти – Озодлик\n03/19/2020 Ismat Khushev Ватандан хабарлар\nКарантинга олинганлар шароит ёмонлигидан норозилик билдиряпти\nДубайдан келганлар эса, Қибрай санаторийсидаги аҳволнинг “расво”лигидан нолиди.\n“Бугун Москвадан учиб келганларни Чирчиққа олиб кетишди, “Сокол” деган болалар лагерига. У ерда телефон алоқаси жуда ёмон экан, ҳеч қандай шароит яратилмаган, ўлгудай совуқ. Хоналарнинг деворлари жуда юпқа, жуда совуқ”, деб ёзди исми ошкор қилинмаётган муштарий.\nУнинг ёзишича, лагерь 200 дан ортиқ одамни қабул қилишга ҳозирлик кўрмаган – натижада, бир хонага 5 кишидан жойлаштиришган.\n“Гигиеник воситалар ҳам етарли эмас. 1 кичик хонага 5 кишидан ётқизишди. Карантин шуми? Ҳожатхона ҳамма учун, яъни эркаклар ҳам, аёллар ҳам, болалар ҳам битта ҳожатхонадан фойдаланади. Чўмилиш жойи ҳам худди шундай, ҳамма битта жойда чўмилиши керак. Хоналар совуқ, электр ва иситиш мосламалари ҳаммаси қўлбола”, деб шикоят қилди Чирчиққа жойлаштирилганлардан бири.\nВидеода формалилар “ҳоким келиб, муаммоларни ҳал қилиб беради” деб ваъда қилаётгани ҳам акс этган.\nМухбир ўз мақоласини “Хаос ва дезорганизация. Хориждан қайтган ўзбекистонликларга карантинда зарур шароитларни яратиб бера олишмади” деб сарлавҳа қўйди.\n18 март тушдан кейин Тошкент вилояти ҳокимлиги “Сокол” оромгоҳида карантинда сақланаётган фуқароларнинг муаммоларини энг қисқа вақт ичида ҳал этишга ваъда берди:\n“Вазирлар Маҳкамаси ва Соғлиқни сақлаш вазирлигининг бошқарув ходимлари аллақачон муаммони ҳал этиш учун жўнаб кетишди.\nБундан ташқари, “Сокол” оромгоҳида Тошкент вилояти ҳокими ва Бўстонлиқ тумани ҳокимлари фаолият кўрсатмоқда . Яқин вақт ичида одамлар карантин учун янада қулай шароитларга жойлаштирилади ва коронавирус инфекциясини аниқлаш учун тезкор тестларни амалга оширади”.\n“Биз бугун Дубайдан учиб келдик. Карантин деб, ташлаб кетишди. Хўп, дедик, лекин шароит умуман ёмон аҳволда. Одамлар норози. Қорни оч. Эски бухонка нон билан сасиска берди, урушганимиздан кейин. Бизга ким ёрдам беради? Карантинга жавоб бермайдиган жойга ташлаб кетишди”, дейди Қибрай санаторийсига жойланганлардан бири.\nЛатвия ва Эрондан олиб келинган бир гуруҳ киши Намангандаги “Косонсой” сиҳатгоҳига 14 кунлик карантинга жойлаштирилди.\n“Карантинга олинган ҳамюртларимизнинг саломатлиги қатъий назоратга олинган, – дейди “Косонсой” санаторийси фаолияти ва ҳолати бўйича масъул Тоҳиржон Турдиев. – Тегишли шифокорлар гуруҳи иш олиб бормоқда. Дори-дармон ва дизинфекциялаш воситалари заҳираси яратилган. Карантиндагилар вақтларини кўнгилли ўтказишлари учун спорт жиҳозлари мавжуд. Савдо хизмати ҳам йўлга қўйилган. Сиҳатгоҳ ошхонасида 3 маҳал иссиқ овқат бериляпти”, дейилади бошқарма хабарида.\n“Дунё ўзбеклари” Бош муҳаррири Исмат Хушевга\nЎзбекистон Республикаси ДХХ раиси, генерал лейтенант Абдусалом Азизовга\nНорқобил Жалил: Томошабинлик балоси ёки соғлиққа нега бефарқмиз?!\n“Дунё ўзбеклари” хонанда Санобар Каримова яқинларига таъзия билдиради\nУлуғлар учрашуви: Дадахон Хасан Попда Аҳмаджон Одиловни зиёрат қилди…


Буюк Британия, Германия ва Жанубий Корея компаниялари Tashkent City қурилиши учун инвестиция киритмоқда - Халқ сўзи\nБуюк Британия, Германия ва Жанубий Корея компаниялари Tashkent City қурилиши учун инвестиция киритмоқда\n14:56 01 Июнь 2018 Сиёсат\nАввал хабар берилганидек, Тошкент шаҳрининг Алишер Навоий, Олмазор, Ислом Каримов ва Фурқат кўчалари оралиғида Tashkent City халқаро бизнес маркази бунёд этилмоқда.\nПрезидент Шавкат Мирзиёев жорий йил 6 апрелда ҳам бу ерга ташриф буюриб, иншоотларни замонавий ва сифатли қилиб қуриш бўйича кўрсатмалар берган эди.\nХорижий инвесторлар ҳам бу истиқболли лойиҳада иштирок этишга катта қизиқиш билдирмоқда. Бугунги кунда “Tashkent City” маъмурий кенгаши томонидан қарийб 10 сармоядор субъект билан ҳамкорлик тасдиқланган. Улар орасида Буюк Британия, Германия, Жанубий Корея каби давлатларнинг йирик қурилиш компаниялари бор.\nДавлатимиз раҳбари мазкур бизнес маркази қурилишининг бориши билан танишди. Қурувчи ва муҳандислар, хорижлик мутахассислар билан суҳбатлашди. Меҳмонхона ва конгресс-холда халқаро тадбирларни ўтказиш учун барча шароитлар яратиш, залларни безатиш ва жиҳозлашда миллийлигимизга эътибор қаратиш зарурлигини таъкидлади.


8 декабря, 2021, 18:43\nТеги:ММА | Дастин Порье\nБизни супер жанг кечаси кутиб турибди.\n12 декабрь куни UFC промоушени яна бир шов-шувли жанг кечасини ташкил этади. Яъни, “UFC 269” турнирини барча ММА ихлосмандлари орзиқиб кутмоқда десак, муболаға бўлмайди. Чунки, ушбу оқшомнинг марказий жангида енгил вазн (70.3 кг) тоифаси чемпиони Чарльз Оливейра ушбу дивизионнинг том маънодаги етакчиси Дастин Порьега қарши жангда ўз титулини ҳимоя қилади.\nБиз анъанага содиқ қолган ҳолда, ушбу қарама-қаршилик борасида юртимиз ММА олами вакилларининг фикрига қулоқ тутдик.\nАбу Бакр Сиддиқ (Бакир вечный) – ринг анонсери\n- 12 декабрь куни ММА мухлисларини шиддатли ўтиши кутилаётган жанг кутмоқда десам, хато бўлмаса керак. Чемпионлик жанглари, ҳар доим қизиқ ва шиддатли бўлади. Оливейра шунчаки чемпионликни бериб қўймаса керак. Дастин эса бор кучини, камарни олиб қўйишга сарф қилади, биз супер тўқнашувни гувоҳига айланамиз. Дастинда қўл зарбалари жуда яхши, у кучини 3-4 раундлар мобайнида тенг тақсимлай олади. Қолаверса, у анчагина чидамли ҳисобланади.\nОливейра – UFCнинг енгил вазн тоифасидаги чемпиони! Жуда ноқулай рақиб, “партер”и ҳақида гапирмаса ҳам бўлади. Жуда ақлли жангчи, деб ҳисоблайман.\nОливейра “партер”даги ҳаракатлари эвазига ғалабага эришиши мумкин. Лекин бу ММА! Имкониятлар 50/50... Шахсан мен Дастин ютишини ва ундан кейин реванш бўлишини истар эдим.\n- Очиғи, ушбу жангда Оливейрага мухлислик қиламан. Чунки унинг жанг олиб бориши ёқади. Жиу-житсуси жуда кучли ва қўл зарбалари ҳам ажойиб кўриниш олган. У рақиб таклиф қилган услубда жанг қилаверади. Умуман олганда, у “стойка”да ҳам Дастиндан қолишмайди, деган фикрдаман. Хуллас, Оливейра ушбу жангда ғалаба қозонади.\nМансур Тўғизбоев – мураббий, рефери\n- Бу жанг жуда қизиқарли ўтиши аниқ. Сабаби, икки кучли жангчи ўзаро октагонга кўтарилади. Бироқ, бу жангда Дастин Порье яққол устунлик қилади, деб айта оламан ва у муддатидан аввал ғалаба қозонади. “Стойка”да Порье умуман имкон бермайди. Жанг уч раундга бормайди, деган фикрдаман.\nБаҳодир Тиллабоев – ММА жангчиси, мураббий\n- Кўпчилик Дастин Порьени имкониятини юқори баҳоламоқда. Бироқ, мен бу тўқнашувда Чарльз Оливейранинг имкониятини юқори баҳолаган бўлардим. Ишонч билан айта оламанки, бразилиялик жангчи ушбу баҳсда ғалаба қозонади.\nДадахон Ҳасанов – ММА жангчиси, рефери\n- Тўғриси, бу дивизионда Дастин Порьени мағлуб этиш жуда қийин. Биргина Махачев бу ишни юқори даражада шаклланган кураши эвазига амалга ошириши мумкин. Бироқ қолганлари асосан “стойка”да жанг олиб боради ва бу Порьени мағлуб этиш учун етарли бўлмайди. Чунки у "стойка"да ҳар қандай рақибга "дарс" беради.\nОливейра ҳам ажойиб жангчи, лекин унинг жиу-житсудаги салоҳияти ҳам Дастинни ютишга етарли бўлмайди. Имкониятларни 80/20 деган бўлардим.\nНозимжон Тўйчиев – Ўзбекистон ММА ассоциациясининг Андижон вилояти бўлими мутасаддиси\n- Ҳар иккиси жуда кучли жангчилар эканлиги барчага маълум. Олдиндан кимнинг ғалаба қозонишини айтишнинг имкони йўқ. Бироқ, имкониятлар борасида тўхталсак, Порьеда “стойка” да беназир жанг олиб бориши эвазига ғалаба қозониш фоизи юқорироқ. Қолаверса, у Конор МакГрегор, Ҳабиб Нурмагомедов, Жастин Гэтжи каби етакчилар билан жанг олиб бориб, биргина Ҳабибга имкониятни бой берган. Конор билан ҳисоб эса барча яхши билади, 2:1 кўриниш олган.\nДемоқчиманки, у жиддий жангларни кўп ўтказган. Оливейрада эса бундай жанглар Фергюсон ва Чендлерга қарши бўлган, деб айта оламиз. Бир сўз билан айтганда Порьеда ғалаба қозониш имконияти юқори. Бироқ, барчаси октагонда ҳал бўлади.\n- Чарльз Оливейра UFC дан ҳайдалганидан кейин, вазн тоифасини ўзгартириб, ажойиб “камбэк” қилган. У ушбу дивизионда ўзини жуда яхши ҳис қилмоқда. Ҳар жабҳада ўсишга эришган. Ҳеч қачон ютқазган жангчини “синди”, деб бўлмаслигига ва у даҳшатли тарзда қайтиши мумкинлигини айнан, Оливейра исботлаб берган. Дастин Порье “стойка”да яхши ва Ҳабибдан кейин “партер”ини ҳам ривожлантирган. Аммо, ўйлайманки, бу жангда Оливейранинг ғалаба қозониш имконияти кўпроқ. Лекин барчасини октагон ҳал қилади. Барчаси Яратганнинг изми билан бўлади!\nanonserdan boshqasini tanimasakanman biron bir mashuroladan sorasela bolarmidi


ЎзА - “Ювентус” Мадридда нокдаунга учради “кекса синьора” Туринда вазиятни ўнглай оладими?\n“Ювентус” Мадридда нокдаунга учради “кекса синьора” Туринда вазиятни ўнглай оладими?\nКеча тунда УЕФА Чемпионлар лигасининг 1/8 финал босқич дастлабки ўйинлари якунига етди. Мадриддаги “Ванда Метрополитано” стадионида майдон эгалари “Атлетико” жамоаси Туриннинг “Ювентус” клубини қабул қилиб, ишончли ғалабага эришди.\nУчрашув кескин ва муросасиз курашлар остида ўтиб, мухлисларни ҳаяжон остида ушлаб турди. Аввалига меҳмонларнинг ҳужумлари анча хавфли кўриниш олди. 9-дақиқада Роналду чамаси 25 метрлар масофадан жарима зарбасини дарвоза томон йўллади, аммо Облак бу вазиятда ишончли ҳаракат қилди. 12-дақиқага келиб эса Пьяничнинг бурчакдан ўйинга киритган тўпини Бонуччи боши билан дарвозага йўналтиради, бироқ у мўлжалдан бироз адашди.\nШундан кейин ташаббус мезбонлар томонига ўтди ва энди Диего Симеоне шогирдлари томонидан уюштирилаётган ҳужумлар хавфли тус ола бошлади. Бошланишига Томас узоқдан дарвозани ишғол этишга уриниб кўрди. Бироздан кейин Гризманн жарима зарбасидан дарвозани аниқ нишонга ололмади.\n2-таймда “матрасчилар” ҳужумкорликни янада оширди. 50-дақиқада Диего Коста жуда қулай вазиятдан дарвозани ишғол этолмади. Орадан кўп ўтмай Гризманнинг парашют услубида йўллаган зарбаси дарвоза тўсинига тегиб қайтди. 70-дақиқада Альваро Мората собиқ жамоаси дарвозасини ишғол этишга муваффақ бўлганди. Аммо у тўп учун курашда ҳимоячини бироз туртиб юборгани боис гол инобатга олинмади.\nБироқ, бу кеча мезбонлар барибир Шенсний дарвозасига йўл топишни уддалай олишди. Аввалига Хименес рақиб жарима майдони ичидаги палапартишликдан самарали фойдаланди – 1:0. Бироздан кейин Диего Годин ҳам ўз сўзини айтди. Шу тариқа, “Атлетико” жавоб ўйини олдидан сезиларли устунликка эришди.\n“Атлетико” (Испания) – “Ювентус” (Италия) – 2:0\nГоллар: Хименес (78), Годин (83).


Ўзбекистонда БЕЛАЗларни таъмирлаш бўйича сервис маркази очилади » Скачать музыку бесплатно новинки музыки 2016-2017\nЎзбекистонда БЕЛАЗларни таъмирлаш бўйича сервис маркази очилади\nКомментариев: 0 Просмотров: 366 Дата: 5-01-2016, 17:00 2016 йилда Ўзбекистонда БЕЛАЗларни таъмирлаш бўйича сервис маркази иш бошлайди. Бу ҳақда Sputnik агентлиги Белорусь автозаводи делегацияси вакили маълумотига асосланиб хабар қилди. Агентлик суҳбатдошининг сўзларига кўра, ўтган 2015 йилнинг ёзида БЕЛАЗнинг расмий дилери сифатида рўйхатдан ўтган «Дизель Комплект» сервис маркази ҳисобланади. Бунинг учун компания Белорусь ишлаб чиқарувчисининг махсус сертификатини қўлга киритди. Айни пайтда эҳтиёт қисмларни етказиб бериш ва бевосита “далада” карьера техникасини таъмирлаш учун чақирув бўйича юбориладиган мобиль бригадаларни ташкил этиш ишлари олиб борилмоқда. “Ўзбекистонда бизнинг кўплаб самосвалларимиздан фойдаланилмоқда. Улар ўзининг фойдаланиш муддатига эга ва алоҳида узеллари ва двигатель қисмлари ишдан чиқиши мумкин. энди эса янги сервис маркази бу ерда кенг миқёсда техникаларни таъмирлаш ишларини олиб бориш имконини беради. Бир томондан, техникаларнинг фойдаланиш муддатларини узайтирса, бошқа томондан мижозларга хизмат кўрсатиш сифатини оширади”, — дея қайд этди машинасозлик холдинги вакили. Маълумотларга кўра, бир йилда Ўзбекистон турли модификациядаги 30та БЕЛАЗ харид қилади. 2012 йилда эса энг йирик миқдордаги харид амалга оширилган. Шу йили 90 дона карьера техникаси сотиб олинган. Асосан 55 дан 130 тоннагача юк кўтара оладиган самосваллар сотиб олинган. Бу каби йирик машиналар Навоий ва Ангрен тоғ-металлургия комбинатлари, “Ўзбеккўмир”, шунингдек, цемент заводлари ва бошқа муассасалар харид қилинади.


ишсизлик - xabar.uz\n«Жорий йилда 404 минг йигит-қизлар ўрта таълимни, 151 минг нафари профессионал таълим муассасасини битириб, меҳнат бозорига кириб келади», — деди Президент.\nПрезидент камбағалликни 2 баравар қисқартириш йўлини айтди\nШавкат Мирзиёев раислигида аҳолини касб-ҳунарга ўқитиш ва мономарказлар фаолиятини такомиллаштириш чора-тадбирлари юзасидан видеоселектор йиғилиши бўлиб ўтмоқда.\nБир йилда 879,5 минг нафар киши бандлик марказларига иш сўраб мурожаат қилди\nЎзбекистонда 2022 йилнинг 1 январь ҳолатида ишсизлик даражаси 9,6 фоизни ташкил этди.\nҲар 10 гектар экин еридан 1 гектарини ёшларга деҳқончилик учун ажратиш тартибини жорий этиш вазифаси топширилди.\nҚонунга кўра, ишсизлик нафақаси 12 ойлик давр ичида кўпи билан 26 ҳафта давомида тўланади.\nАОКА ҳузуридаги штабда Бандлик ва меҳнат муносабатлари вазирлиги ахборот хизмати раҳбари Раҳимжон Маҳкамов иштирокида брифинг бўлиб ўтди.\nМен ҳеч қаерда ишламайман. Моддий аҳволим оғир. Эшитишим бўйича қонунчиликда ишсиз шахсларга нафақа тўланар экан шу тўғрими?\nКарантин 25 мартдан бошланганди.\nТошкент шаҳар ҳокимлигида коронавирус пандемияси даврида ижтимоий соҳада амалга ошириладиган ишлар муҳокама этилган.


Илимий излениўшилердиң педагогик тажрийбеси - Бердақ атындағы Қарақалпақ мәмлекетлик университети\nИлмий ходимларнинг педагогик иш тажрибаси юзасидан меъёрий-услубий тушунтириш\nКатта илмий ходимлар-изланувчилар ва мустақил изланувчилар таълим муассасаларида педагогик иш тажрибасига эгалиги юзасидан меъёрий-услубий тушунтириш\nКатта илмий ходимлар-изланувчилар ва мустақил изланувчилар томонидан педагогик иш тажрибасига эга бўлиш юзасидан тегишли талаблар Вазирлар Маҳкамасининг 2012 йил 28 декабрдаги «Олий ўқув юртидан кейинги таълим ҳамда олий малакали илмий ва илмий-педагог кадрларни аттестациядан ўтказиш тизимини такомиллаштириш чора-тадбирлари тўғрисида»ги 365-сонли қарори билан тасдиқланган «Олий ўқув юртидан кейинги таълимга қўйиладиган давлат талаблари» (1-илова) ва «Олий ўқув юртидан кейинги таълим тўғрисидаги низом» (2-илова) талабларида аниқ белгилаб берилган.\nБелгиланган талабларни бажариш барча катта илмий ходимлар-изланувчилар ва мустақил изланувчиларга тааллуқлидир.\nВазирлар Маҳкамасининг 2012 йил 28 декабрдаги 365-сонли қарори билан тасдиқланган «Олий ўқув юртидан кейинги таълимга қўйиладиган Давлат талаблари»нинг 13-банди тўртинчи сўзбошида катта илмий ходимлар-изланувчилар ва мустақил изланувчилар докторлик диссертациясини ҳимоя қилгунгача «... таълим муассасаларида камида 300 соат ҳажмида педагогик иш тажрибасига эга бўлиши керак»лиги белгиланган.\nВазирлар Маҳкамасининг мазкур қарори билан тасдиқланган «Олий ўқув юртидан кейинги таълим тўғрисида низом»нинг 34-бандида«Катта илмий ходимлар-изланувчилар диссертацияни ҳимоя қилишгача таълим муассасаларида ўқишнинг бутун даврида камида 300 соат ҳажмида педагогик иш тажрибасига эга бўлишлари керак»лиги белгиланган.\nШунингдек, мазкур низомнинг «V. Мустақил изланувчилик тартибида илмий ва илмий-педагог кадрлар тайёрлаш» қисмида келтирилган46-бандда «Мустақил изланувчилар фаолияти самарадорлиги мониторингини олиб бориш тартиби ушбу Низомнинг 34-банди талабларига ўхшаш»лиги белгилаб берилган.\nМазкур жараёнда узлуксиз таълим тизими ва педагогик иш тажрибаси моҳиятига алоҳида эътибор қаратиш зарур. Узлуксиз таълим мактабгача таълим, умумий ўрта таълим, мактабдан ташқари таълим, ўрта-махсус, касб-ҳунар таълими, олий таълим, олий ўқув юртидан кейинги таълим, кадрлар малакасини ошириш ва уларни қайта тайёрлаш тизимини қамраб олади. Шундан келиб чиққан ҳолда катта илмий ходимлар-изланувчилар ва мустақил изланувчилар тегишли таълим муассасаларида ўзларининг педагогик иш тажрибаларини амалга оширишлари мумкин.\nОлий малакали илмий ва илмий-педагог кадрлар тайёрлаш сифатини оширишда педагогик иш тажрибаси жуда катта аҳамият касб этади. Педагогик иш тажрибаси нафақат педагогик юклама, балки педагогик фаолиятнинг тегишли барча йўналишларини қамраб олувчи фаолият ҳисобланади. Шу жиҳатдан мазкур жараён, масалан, олий таълим муассасасида қуйидаги йўналишларни қамраб олишини назарда тутиш керак: кафедра мажлисида қатнашиш; кафедранинг ўқув-методик мажлисларида иштирок этиш; кафедра илмий семинарида маъруза қилиш; кафедра йўналишида тайёрланган илмий-тадқиқотлар материаллари бўйича муҳокамада иштирок этиш; кафедрага тегишли фанга оид янги адабиётлар рўйхатини тавсия этиш ва муҳокама қилиш; кафедрага тегишли фан бўйича маърузаларни тинглаш ва маъруза ўқиш; кафедра мутахассисларининг дарсларини таҳлил қилишда иштирок этиш; кафедра аъзоларининг шахсий иш режаларини ўрганиш, таҳлил қилиш; кафедра фанлари бўйича тайёрланган ўқув дастурлари, ишчи ўқув режалари, дарсликлар, ўқув қўлланмалар ва хоказолар таҳлилини қилиш; докторлик диссертацияси бўйича факультет кенгашида презентация қилиш; соҳа бўйича жаҳондаги янгиликлар тўғрисида ахборот тайёрлаш ва кафедрада маъруза қилиш; илмий мақолага тақриз тайёрлаш; иқтидорли талабалар билан ишлаш (бир талаба учун); таълим муассасасидаги педагогик юклама (педагогик юклама, муаллифлик маърузаси (бакалавр ва магистрлар учун); факультатив соатлар ўтказиш; педагогик юкламанинг бошқа шакллари).


Тадқиқот: Кунига бир пиёла алкогол ҳам умрингизни қисқартиради - BBC News O'zbek\nImage caption Олдинроқ ўтказилган тадқиқотлар қизил вино ичишнинг юракка фойдаси бор, деган хулосага келган бўлсада, баъзи олимлар бу фикрга қўшилмайдилар.\nЯқинда ўтказилган кенг кўламли тадқиқот натижаларига кўра, Буюк Британия соғлиқни сақлаш кўрсатмаларида белгилангандан ошиқ миқдорда мунтазам ичкилик ичиш инсон умрини йилларга камайтириши мумкин экан.\n600,000 нафар ичкиликни хуш кўрувчиларни ўрганиб чиққан тадқиқот якунида бир ҳафта мобайнида 10 бирликдан 15 бирликкача спиртли ичимлик ичиш ҳаёт давомийлигини бир-икки йилга камайтирар экан.\nТадқиқотчилар бир ҳафтада 18 бирликдан ошиқ спиртли ичимлик истеъмол қилиш умрни 4-5 йилга қисқартиришидан огоҳлантирмоқдалар.\n2016 йилда янгиланган Буюк Британия соғлиқни сақлаш кўрсатмаларига кўра, ҳафтасига 14 бирлик, яъни олти бокал пиво ёки етти қадаҳ винога тенг миқдордан ошиқ спиртли ичимлик истеъмол қилиш тавсия қилинмайди.\nТадқиқот муаллифлари ушбу кўрсатмалар асосли эканлигини аниқлаганликлари ҳақида маълум қилмоқдалар. Шунингдек, уларнинг фикрича, кам миқдорда спиртли ичимлик ичадиган одамларга ўлим хавф солмайди.\n19 давлатдаги соғлиқни сақлаш муҳити ва спиртли ичимликлар истеъмолини қиёслаб кўрган олимлар 40 ёшидан сўнг ҳам одатдагидек ичишда давом этаверган шахснинг умри қанчага қисқариши мумкинлигини ҳисоблаб чиқдилар.\nУларнинг ҳисобига кўра, ҳафтасига 10 бирлик ичимлик ичадиган одамнинг умри ярим йилга қисқариши мумкин экан.\nТадқиқотчилар, бундан ташқари, мунтазам ичкилик ичиш оқибатида юрак-қон томир касалликларини орттириш эҳтимоли қанчага ошишини ҳам ўрганиб кўрдилар. Қуйида ҳафтасига 12,5 бирлик миқдорида спиртли ичимлик истеъмол қилувчи шахсдаги турли касалликларни орттириш эҳтимоли келтирилган:\n•Инсульт - 14%\n•Ўлимга олиб борувчи гипертоник хасталик - 24%\n•Юрак етишмовчилиги - 9%\n•Ўлимга олиб борувчи аневризма - 15%\nImage caption Меъёр борми ёки?..\nШу вақтга қадар спиртли ичимликлар истеъмоли ўлимга олиб бормайдиган юрак хасталикларига чалиниш хавфини камайтиради, деб ҳисобланар эди. Бироқ ушбу тадқиқот муаллифлари ичкиликнинг бу ижобий хусусиятини бошқа турли касалликларни келтириб чиқаришдаги юқори эҳтимоли ювиб кетади, демоқда.\nОлдинроқ ўтказилган тадқиқотлар қизил вино ичишнинг юракка фойдаси бор, деган хулосага келган бўлсада, баъзи олимлар бу фикрга қўшилмайдилар.\nДаниялик олимлар томонидан ўтказилган тадқиқот ҳафтасига уч-тўрт бирлик миқдорида ичиш иккинчи тур қандли диабетга чалиниш эҳтимолини камайтиради, деган хулоса билан якунланган эди.\n«Мазкур тадқиқот спиртли ичимликларнинг ижобий томонини улардан келадиган хавф ювиб кетишини, яъни алкогол ичишнинг соғликка ҳеч қандай фойдасини йўқлигини кўрсатмоқда,» дейди Шеффилд университетида юрак-қон томирлари бўйича профессор бўлиб ишлайдиган Тим Чико. Профессор Чико мақолада тилга олинаётган тадқиқотда иштирок этмаган.\nСпиртли ичимлик ичиш бўйича тавсия қилинган миқдор Италия, Португалия ва Испанияда Буюк Британиядагидан 50 фоизга кўпроқдир. АҚШда эса деярли икки баробарга ортиқ.\nБироқ Британия Юрак Саломатлиги Жамғармасининг бош диетологи Виктория Тейлорнинг сўзларига кўра, Британияда тавсия қилинган миқдор анча кам экан, деб «хотиржамликка берилмаслик лозим.»\n«Буюк Британияда кўп одам тавсия қилинган миқдордан мунтазам равишда ошиқ ичади,» дейди у.\n«Биз тавсия қилинган миқдоргача ичиш мумкин экан, деб ўйламаслигимиз, доим ундан кам кўрсаткичда ичишимиз лозим.»\nТадқиқотнинг етакчи муаллифи бўлмиш Кембриж университетидан доктор Анжела Вуд шундай дейди: «Тадқиқотнинг одамларга етказмоқчи бўлган асосий ғояси шундаки, агар сиз алкогол ичишга ўрганган бўлсангиз, камроқ ичинг - шунда узоқроқ яшайсиз ва юрак-қон томир хасталикларига чалиниш эҳтимолингиз ҳам анча камаяди.»


Тил тўғрисидаги қонун талаблари қачонгача бузилади ? - Huquq.uz\nТил тўғрисидаги қонун талаблари қачонгача бузилади ?\n17:31 - 30.10.2020\nСўнгги йилларда мамлакатимизда ўзбек тилининг нуфузини тубдан оширишга қаратилган чоралар кўрилмоқда. Чунончи, Давлатимиз раҳбарининг «Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида»ги фармонида ўзбек тилини ривожлантириш бўйича стратегик режалар белгилаб берилган бўлса, жорий йил 21 октябрь куни илк бор мамлакатимизда Ўзбек тили байрами куни нишонланди.\nБироқ, она тилимизга нисбатан ҳурматсизлик ҳамда “Давлат тили ҳақида”ги қонун ва соҳага оид бошқа ҳужжатлар ижросида камчилик ва муаммолар ҳам учраб турганини эътибордан соқит қилиш керак эмас. Жумладан, прокуратура органлари томонидан бу борада олиб борилган ўрганишлар натижасида давлат бошқаруви, маҳаллий ҳокимият органлари ва бошқа идоралар фаолиятида 15 мингдан ортиқ давлат тили ҳақидаги қонун талаблари бузилган ҳолат аниқланди. Масалан, ўзбек тилига давлат тили мақоми берилганига 31 йил бўлган бўлса-да, иш ҳужжатларини рус тилида юритиш ҳолатларига чек қўйилмаган. Қонун талабига кўра ҳисоб-китоб, статистика ва молия ҳужжатлари давлат тилида юритилиши лозим бўлгани ҳолда, давлат бюджетидан молиялаштириладиган вазирлик ва идораларда бухгалтерия ва ҳисоб-китоб ишлари «УзАСБО» электрон дастури орқали тўлиқ рус тилида юритилмоқда.\nАйрим ҳолатларда эса иш ҳужжатларини юритишда ўзбек тилининг илмий қоидаларига риоя этилмай, кўплаб имловий ва бошқа хатоларга йўл қўйиляпти. Бу борадаги 5 мингдан ортиқ қонун бузилишлар асосан халқ таълими, мактабгача ва олий таълим муассасалари, бандлик, соғлиқни сақлаш ҳамда бошқа идоралар фаолиятида аниқланган.\nҚонунлардаги айрим коллизион ёки амалда ишламайдиган нормалар тил тўғрисидаги қонун талаблари бузилишига шароит яратган. Хусусан, «Давлат тили ҳақида»ги қонуннинг 20-моддасида лавҳалар, эълонлар, нархномалар ва бошқа ахборот матнлари давлат тилида расмийлаштирилиши ва эълон қилиниши ҳамда бошқа тилларда таржимаси берилиши мумкинлиги белгиланган.\n«Реклама тўғрисида»ги қонуннинг 5-моддасида эса Ўзбекистон ҳудудида реклама ўзбек тилида ёки реклама берувчининг хоҳишига кўра бошқа тилларда тарқатилиши белгиланган.\nБундай ўзаро зид нормалар оқибатида ахборот берувчи матнларда кўплаб қонун бузилишлари учрамоқда. Масалан, Мирзо Улуғбек тумани Юзработ кўчасидаги реклама ва ахборот матнларининг 277 тасида, Мирзо Улуғбек шоҳкўчасида 77 тасида, Темур Малик кўчасида 91 тасида, Боғишамол кўчасида 76 тасида реклама ва эълонлар фақат хорижий тилда ёки имловий хатолар билан ёзилган. Ўрганишда Самарқанд вилоятида давлат тили ва имло қоидаларига риоя қилинмаган 5816 та, Андижонда 1483 та, Наманганда 475 та ва Навоийда 300 та эълон ва ёзувлар аниқланиб, алмаштирилиши таъминланди.\nТаъкидлаш лозимки, Маъмурий жавобгарлик тўғрисидаги кодекснинг 42-моддаси (Давлат тили тўғрисидаги қонун ҳужжатларини бузиш) диспозициясида асосан таълим олишга тўсқинлик қилиш ёки тилни менсимаслик учунгина жавобгарлик белгилангани бу модданинг тўлақонли ишлашини чекламоқда. Хусусан, 2018-2019 йиллар ва жорий йилнинг 9 ойида судларда бу модда билан боғлиқ атиги 3 та иш кўрилган, холос.\nГеографик объектлар ва фирмаларнинг номланишида қонунчилик талабларига риоя қилинмаган. Хусусан, Қибрайда Вишка ва Лагерний номли тоғ, Бўстонлиқда Меловой довони, Попда Королевское олтин кони, Арнасойда Пограничний коллектори, Конимехда Песчаное олтин ва Високовольтное кумуш конлари, Сариосиёда Дрибова сойи каби географик объектларнинг номлари давлат тилида акс эттирилмаган. Бухоро туманида Патпут, Чироқчида Ҳезалак номли сойлар, Томдида Наркоман номли дўнглик ва Жондорда Лоло номли аҳоли пункти каби қўпол ва тушунарсиз номларни алмаштириш масаласи кўриб чиқилмаган.\nАчинарлиси, айрим фирмаларни номлашда сўзнинг асл маъноси тушунилмай, услубий жиҳатдан нотўғри қўлланмоқда. Масалан, фармацевтика ва тиббий йўналишдаги аксарият фирмалар ўз номига инглиз тилидаги «farm» сўзини қўшган («Shamshod farm shifo», «Zebiniso med farm», «Apteka farm» ва б.). Ваҳоланки, ушбу сўз ўзбек тилида «ферма» маъносини билдириб, тиббий соҳага алоқаси йўқ.\nТилга эътибор миллатнинг эртанги куни ҳамда бошқа миллатлар олдидаги нуфузини белгилайди. Шунинг учун давлат тили ҳақидаги қонунга сўзсиз риоя қилиш, уни эъзозлаш ҳар биримизнинг бурчимиздир.


Такбири ташриқ қандай айтилади? | ukkosha.shosh.uz\nБош саҳифа » Илм » Такбири ташриқ қандай айтилади?\nТакбири ташриқ қандай айтилади?\nДинимиз Қурбон ҳайити кунида биз мусулмонларга баъзи вожиб ва суннат амалларни қилишни буюради. Жумладан, арафа кунининг бомдод намозидан бошлаб ҳайитнинг тўртинчи куни аср намозигача, яъни 23 вақт намоз мобайнида ҳар бир фарз намоздан кейин ташриқ такбирини айтиш вожиб амаллардан ҳисобланади. Ташриқ такбири ушбудир:\nАллоҳу акбар! Аллоҳу акбар! Ла илаҳа иллаллоҳу валлоҳу акбар! Аллоҳу акбар ва лиллаҳил ҳамд!\nУшбу такбирни ҳоҳ жамоат билан, ҳоҳ ёлғиз ўқилган ҳар бир фарз намозидан кейин айтамиз. Бундан ташқари, юрган, ўтирган пайтларда такбир айтишнинг зарари йўқ, балки мустаҳаб амалдир.\nАрафа куни кечаси, яъни, ҳайит кунига ўтар кечасини зикру тасбеҳ ва дуою истиғфор билан бедор ўтказиш мустаҳаб.\nРасулуллоҳ (соллаллоҳу алайҳи ва саллам): “Ким Рамазон ва Қурбон ҳайитларининг кечасини бедор ўтказса, қалблар ўладиган (яъни, Аллоҳнинг зикридан ғофил бўладиган ва қотиб қоладиган) кунда унинг қалби ўлмайди”, деганлар.\nЯна бундай мазмундаги ҳадиси шарифлар ҳам бор: “Арафани ҳурмат қилинг! Зеро, у Аллоҳ қадрлайдиган кундир”; “Арафа куни рўза тутган кишининг икки йиллик – ўтган ва келаси йилги гуноҳлари кечирилишига умид қиламан”.\nҲайит кунининг тонгидан ғусл қилиб, хушбўй атирлар сепиб ва энг гўзал, янги ёки тоза кийимларимизни кийиб намозгоҳга бориш, то ҳайит намози ўқилгунча ҳеч нарса емаслик суннат амалдир.\nРасулуллоҳ (соллаллоҳу алайҳи ва саллам) Рамазон ҳайити куни бирор нарса емай намозгоҳга бормас ва Қурбон ҳайити куни токи ҳайит намозидан қайтгунларича ҳеч нарса емас эдилар.\nЎзининг розилиги йўлида холис ниятлар билан қилаётган қурбонликларимизни, ибодатларимизни Аллоҳ таоло ҳусни мақбул айласин!\nАввалги: Жума хутбаси ва таҳиййатул масжид намози\nКейинги: Қурбонликнинг териси нима қилинади?


Кўз тегиши ҳақиқатми? - 13 Июля 2020 - www.SheJoT.CoM\niphone, kapriolndk, kapriolwjv, ArthurApark, Zelenazaa, Zelenasnb, Zelenavbt, joannace2, leightk2, brandify18, martinhi4, shawnfd11, laurelwq3, nelltj16, deannays16, loisbd11, kaylavv4, kenyara69, clarissayf3, loumb16, zelmalg2, amparoum1, Zelenafod, ByronInert, Zelenahrd, utuh, untuh, Zelenaxyh, CaydeCrex, eliehleonora, alfredasv1, [Полный список]\nГлавная » 2020 » Июль » 13 » Кўз тегиши ҳақиқатми?\nКўз тегиши ҳақиқатми?\nҲофиз ибн Касийр раҳимаҳуллоҳ айтадилар: Аллоҳнинг амри билан кўз тегиши ва унинг таъсири ҳақдир. («Ибну Касийр тафсири»)\nҲофиз ибн Хожар раҳимаҳуллоҳ айтадилар: Кўз тегиши ёмон табиатли кишидан бир нарсага ҳасад билан ёқтириб қарашидан пайдо бўлади. Назар қилинган кишига ундан зарар ҳосил бўлади. («Фатхул борий»)\nИбнул Асийр раҳимаҳуллоҳ айтадилар: Қачонки бир кишига душмани ёки бир ҳасадгуй назар ташласа ва унга таъсир қилса ва шу сабабдан у касал бўлиб колса, унга кўз тегибди, деб айтилади. (Ан-ниҳоя)\nБаъзи уламолар айтадилар: «Қулоқ солиш ва ақл ишлатишдан бенасиб қолган тоифалар кўз тегишини инкор қилганлар. Улар кўз тегишини: «Бу гаплар ваҳима гаплардан бўлак нарса эмас, ҳақиқатда йўқ нарсалардир», деб изоҳлайдилар. Бу гапларни айтаётганлар одамлар ичида энг илмсиз, ақл ва қулоқ солиш борасида жоҳил, бети қалин, табиати қўпол, руҳлар ва жинлар, уларнинг сифатлари ва таъсирлари ҳақида маърифатдан йироқ бўлган кишилардир. Оқил кишилар эса миллатлари қандай бўлишидан қатъи назар, улар кўзнинг сабаби ва таъсир қилиши ҳақида турли фикрларда бўлсалар ҳам кўзнинг тегишини йўққа чиқармайдилар ва инкор қилмайдилар».\nБаъзи уламолар айтадилар: Маълумки Аллоҳ субҳанаҳу жисмлар ва руҳларда қувватлар ва турли табиатларни яратиб, уларнинг кўпчилигида ўзига хосини ва таъсирли кайфиятларни барпо қилган. Оқил инсон руҳларнинг жисмларга таъсир қилишини инкор қилиши мумкин эмас. Чунки бу гувоҳ бўлинган ва ҳис қилинган нарсадир. Мисол учун, бирор кишидан тортиниб, уялиб турган кишига ўша киши қараса, унинг юзи қизариб кетади, биронта кишидан қўрқаётган кишига қўрқитаётган киши қараса, қўрқувчининг юзи сарғайиб кетганини кўрасиз. Инсонлар назар таъсиридан касалликка чалиниб, қуввати заифлашганларнинг гувоҳи бўлишган. Буларнинг бари руҳлар таъсирининг воситасидандир. Кўз тегишининг кўзга боғлиқлиги кучли бўлгани учун ҳам «кўз тегиш» деб бу ҳодиса кўзга боғланади. Аслида, кўзнинг бу ўринда алоқаси йўқ бўлиб, фақат руҳгина таъсир қилади. Руҳлар табиати, қуввати, кайфияти, ўзига хослиги билан турли-туман бўлиб, ҳасадгуй руҳ ҳасад қилинаётган руҳга очиқ азият беради. Шунинг учун Аллоҳ субҳанаҳу Ўз расулига ҳасадгуйнинг ҳасад қилаётган вақтдаги ёмонлигидан паноҳ сўрашни буюрди. Ҳасадгуйнинг ҳасад қилинаётган кишига азият беришини инсоният ҳақиқатидан ташқарида бўлган кишигина инкор этади. Кўз тегишининг асли келиб чиқиши ҳам мана шундайдир. Зеро кўз тегаётганида ҳасадгуй ва бузуқ жон бузуқ кайфиятга кириб, ҳасад қилинаётган жонга рўбарў келади ва ўзига хослиги билан унга таъсир қилади. Бунга мисол қилиш учун энг яқин бўлган нарса илондир. Ундаги заҳар қувват билан яшириниб туради. Душманига рўбарў келгач, ғазаб куввати ажралиб чиқиб, азият берувчи ярамас бир кайфият тусига кира бошлайди. Илонларнинг ичида мана шундай кайфияти кучайиб, қувватга кирувчи ва ҳатто қориндаги ҳомиланинг тушишига ёки кўзни кўр бўлишига таъсир қилувчиси ҳам бор. Пайғамбар саллоллоҳу алайҳи васаллам думи кесик ва «зу туфятайн» деган илонлар тури ҳақида айтганларки: «У иккиси кўзни кўр қилади ва ҳомилани туширади» (Бухорий, Муслим).\nКўзнинг таъсири гоҳо тегиш, гоҳо рўбарў келиш, гоҳида қараш, гоҳида руҳнинг таъсир қилаётган кишиси томонига юзланиши билан, гоҳида дуолар, дам солишлар ва тааввузотлар билан, гоҳида эса уй-хаёллар билан ҳам бўлади. Кўзи тегаётган кишининг таъсири қарашгагина боғлиқ эмас. Балки, гоҳида киши кўр бўлса ҳам, унга бирор нарсанинг сифати баён қилинганда, уни кўрмаса ҳам унга таъсир қилади. «Кўзи бор» деб аталадиганларнинг кўпчилиги кўз тегаётган нарсани кўрмасданоқ унинг сифатини эшитганида унга таъсир қилиб қўяди. Кўз «кўзи бор» кишидан чиқиб, гоҳо нишонга тегувчи, гоҳида эса хато кетувчи камоннинг ўқи кабидир. Агар у ҳеч бир ҳимоясиз жонга дуч келиб қолса, шубҳасиз унга тегади, агар қуролланган совутли жонга дуч келса, у кучини йўқотиб, таъсир қилолмайди. Гоҳида эса ўқ ўз эгасига қайтиб кетиши ҳам мумкин. Кўз тегишининг асли келиб чиқиши «кўзли» кишининг бирор нарсани ёқтириб қолишидан бўлади. Сўнгра унинг нафсидаги бузуқ кайфият бунга эргашади ва заҳарини сочиш учун у кўзлаётган кишисига ёки нарсасига назар ташлашдан фойдаланади. Баъзида киши ўзини ўзи беихтиёр кўзлаб қўяди.\nКатегория: HIDOYAT SARI / ҲИДОЯТ САРИ | Просмотров: 16 | Добавил: iphone | Теги: #Yangiliklar, #uznews, #ahborot, #habarlar, #Yangilik, #news, #новости, #xabarlar, #newsuz | Рейтинг: 0.0/0\nKo‘z atrofidagi ajinlar va shishgan qovoqlar yostiqqa bog‘liq bo‘lishi mumkinmi?


Уйланиш камбағалликдан халос бўлишга сабабми? » Тавҳид\nУйланиш камбағалликдан халос бўлишга сабабми?\n1,368 марта ўқилган\nУйланиш камбағалликдан халос бўлишга сабаб ҳисобланадими?\nАгар инсон уйланса, бу унинг бойлиги зиёда бўлишига сабаб бўладими деган масалага тўхталсак, бу борасида бир қанча ҳадислар келган:\n«Аёлларга уйланинг. Чунки дарҳақиқат улар сизга мулк билан келадилар!» (Баззор 1402, Ҳоким 1/161).\nБошқа бир ҳадисда айтиладики: «Никоҳдан ризқ кутинглар» (Дайламий 282).\nУшбу икки ҳадис ҳам заиф. Бу икки ҳадисни шайх Албоний «ас-Силсила аз-заифа» № 2487, 3400 да келтирган.\nБироқ шунга ўхшаш сўзлар саҳобалардан ҳам ривоят қилинган:\nУмар ибн Хаттоб розияллоҳу анҳу деди: «Никоҳ билан (келувчи) бойликка умид қилмайдиганлар мени ажаблантиради. Ахир Аллоҳ айтганку: «Ўз ораларингиздаги тул-беваларни ҳамда қул ва чўриларингизни яхшиларини уйлантиринглар. Агар улар камбағал бўлсалар, Аллоҳ уларни Ўз фазлу-карами билан бой-беҳожат қилур. Аллоҳ (фазлу-карами) кенг, билгувчидир» (Нур: 32)» (Абдурраззоқ 10393, Қуртубий 12/241).\nЯна Абдуллоҳ ибн Масъуд розияллоҳу анҳу шундай деган: «Никоҳдан ризқ кутинлар. Ахир Аллоҳ айтганку: «Ўз ораларингиздаги тул-беваларни ҳамда қул ва чўриларингизни яхшиларини уйлантиринглар. Агар улар камбағал бўлсалар, Аллоҳ уларни Ўз фазлу-карами билан бой-беҳожат қилур. Аллоҳ (фазлу-карами) кенг, билгувчидир» (Нур: 32)» (Тобарий 12/275).\nБизга ушбу саҳобалардан келган асарлар қанчалик саҳиҳ экани маълум эмас. Агар улар, келтирилган ҳадислар каби, заиф бўлса ҳам, ушбу фикрнинг тўғри эканини ушбу оят тасдиқлайди:\nИмом Ибнул Жавзий деди: «Аллоҳ таоло никоҳни камбағалликдан халос бўлиш сабаби экани ҳақида хабар берди» (Қаранг: «Зодул масир» 6/36).\nИмом Қуртубий ушбу оят борасида шундай дейди: «Яъни эркак ёки аёлнинг камбағаллиги сабабидан уйланишдан ўзингизни тийманг. Агар улар камбағал бўлса, Аллоҳ уларни ўз фазлу-карами билан бой қилиб қўяди. Ушбу бойитиб қўйиши ҳақидаги ваъда Аллоҳ розилигини истаган ва Унинг ҳаромларидан ўзини сақлаш учун уйланганлар учундир».\nУ киши яна айтадиларки: «Агар биров айтсаки: «Бироқ биз уйланган аммо бойимаганларни кўришимиз мумкин-ку!» Биз унга айтамизки: Бу ваъда ҳар доим амалга ошади дегани эмас. Ҳатто бу нарса бир марта содир бўлган бўлса ҳам, ваъда амалга ошган бўлади. Яна айтилганки: ««Бой қилур» сўзининг маъноси: қалбнинг бойишидир. Бу ҳақида саҳиҳ ҳадисда айтилган: «Бойлик – молнинг сероблиги эмас. Бироқ ҳақиқий бойлик – қалб бойлигидир» (Бухорий 6446, Муслим 1051). Яна айтилганки: «Бу узлуксиз амалга ошадиган ваъда эмас. Бунинг маъноси шундаки, мол-мулк келиши ва кетиши мумкин». Яна айтилганки: «Аллоҳ агар хоҳласа бойитади. Унинг мана бу қавлида айтилганидек: «У агар хоҳласа, сизлар дуо-илтижо қилган нарсани (бало-мусибатни) аритур» (Анъом: 41). Яна мана бу оят: «Аллоҳ, Ўзи хоҳлаган кишиларнинг ризқини кенг қилур (ва Ўзи хоҳлаган кишиларнинг ризқини) танг қилур» (Раъд: 26)». Яна айтилганки: «Оятнинг маъноси шундан иборатки, агар улар никоҳга муҳтож бўлишганида, Аллоҳ уларни ҳалоллик ёрдамида зинодан халос қилади»» (Қаранг: «Тафсир ал-Қуртубий» 12/241).\nКелтирилган барча қавллар бир-бирига зид эмас. Шундай экан Қуръон тафсири асосларига кўра ушбу оят зикр қилинган барча маъноларни англатиши мумкин.\n/ Кутубхона / Оила / Уйланиш камбағалликдан халос бўлишга сабабми?\nAbu muhammad al Harithmi → 15.11.2011 йил\nTugri uylangandan sung badavlat bulib ketganlar kup, lekin hotin olib boy bulishni maqsadida boyni qiziga uylanib uzini pastga urib yurganlar ham bor